title: Tim Hawkinson

text: Hawkinson valmistui yliopistosta ja sai vuonna 1989 maisterin arvon.


title: Tim Hawkinson

text: Hawkinson tunnetaan omalaatuisista taideteoksistaan, jotka on toisinaan tehty hänen omista ruumiinosistaan. Tuotantoon kuuluu taiteilijan kynsistä tehty 5-senttinen "Lintu".


title: Ruskopääsirkku

text: Ruskopääsirkku ("Granativora bruniceps") on keskikokoinen sirkku, joka kuuluu varpuslintuihin.


title: Ruskopääsirkku

text: Linnun pituus on 15–16½ cm ja paino noin 25 g. Ruskopääsirkku on läheistä sukua mustapääsirkulle, ja ne risteytyvät keskenään Kaspianmeren kaakkoispuolen esiintymisalueella. Jotkut tutkijat pitävät näitä samana lajina.


title: Ruskopääsirkku

text: Naaras ja nuori ruskopääsirkku ovat niin samanlaisia kuin mustapääsirkut, että maastomääritys on useimmiten mahdotonta. Juhlapukuinen koiras on komea: alapuolelta se on keltainen, pää ja kurkku ovat punaruskeat, selkä on vihertävä ja raidallinen sekä yläperä kellertävä. Äänet ovat samankaltaisia kuin mustapääsirkun.


title: Ruskopääsirkku

text: Sekä vanhoilla että nuorilla ruskopääsirkuilla on täydellinen sulkasato talvella.


title: Ruskopääsirkku

text: Keskiaasialainen laji, joka esiintyy Volgalta ja Kaspianmereltä Länsi-Kiinaan. Lajin esiintymisalue on laaja, 1–10 miljoonaa neliökilometriä. Euroopan populaatio pesii Volgalla ja on kooltaan 500–2000 yksilöä. Muuttolintu, joka talvehtii Intiassa.


title: Ruskopääsirkku

text: Suomessa laji on toistaiseksi tavattu kahdesti, 26.–27.5.1996 Kirkkonummella ja 7.6.–5.7.1996 Mustasaaressa. Näiden lisäksi on 7 havaintoa naaraspukuisista linnuista, jotka ovat olleet joko ruskopää- tai mustapääsirkkuja.


title: Ruskopääsirkku

text: Pesimäalueena ovat pensaikkoiset tai harvaa puustoa kasvavat avomaat, arot, vuorenrinteet, puoliaavikot, peltoaukeat.


title: Ruskopääsirkku

text: Myöhäinen pesijä, sillä pesii tavallisesti vasta kesäkuussa. Pesä on matalalla pensaassa tai varvikossa. Munia on 3–6, joita naaras hautoo 10–14 päivää.


title: Ruskopääsirkku

text: Syö pääasiassa siemeniä ja ruokailee yleensä maassa. Kesällä syö myös selkärangattomia, jotka ovat poikasten pääasiallista ravintoa.


title: Solar Films

text: Solar Films Inc Oy on vuonna 1995 perustettu suomalainen elokuvatuotantoyhtiö. Vuoden 2010 alussa vastaavana tuottajana ja yhtiön hallituksen puheenjohtajana toimii Markus Selin ja toimitusjohtajana Jukka Helle. Vuonna 2000 Solar Filmsin liikevaihto oli 6,4 miljoonaa euroa. Maaliskuussa 2007 tanskalainen Nordisk Film osti Solar Filmsin osakekannasta 50 prosentin osuuden ja vuonna 2009 ranskalainen Banijay Entertainment osti Solar Television Oy:n, johon televisiotuotannot oli eriytetty. Televisiotuottaja Petteri Ahomaa työskenteli Solar Television Oy:n, sittemmin Banijay Finlandin, toimitusjohtajana 2011–2013.


title: Bilabiaalinen nasaali

text: Bilabiaalinen nasaali ("m"-äänne) on useissa kielissä käytettävä konsonanttiäänne. Sitä merkitään kansainvälisessä foneettisessa aakkostossa ja uralilaisessa foneettisessa aakkostossa merkillä , ja X-SAMPAssa merkillä m. Bilabiaalinen nasaali on yleinen myös suomen kielessä, jonka kirjoitetussa muodossa, samoin kuin yleensä muissakin latinalaisia aakkosia käyttävissä kielissä, sitä merkitään "M"-kirjaimella.


title: Bilabiaalinen nasaali

text: Bilabiaalisen nasaalin ominaisuuksia ovat:


title: Salon lukio

text: Salon lukio on syksyllä 2005 toimintansa aloittanut lukio Salossa. Salon lukio syntyi kahden salolaisen lukion, Hermannin lukion ja Laurin lukion yhdistyessä. Lukuvuonna 2017–2018 lukion rehtorina toimii Juha-Markus Koistinen ja apulaisrehtorina Maria Liippo.


title: Salon lukio

text: Salon lukiossa on hieman reilu 600 opiskelijaa ja noin 40 opettajaa sekä kolme opinto-ohjaajaa.


title: Salon lukio

text: Salon Energia ja aurinkopaneelivalmistaja SaloSolar sopivat tammikuussa 2016 aurinkoenergiakentän rakentamisesta kolmen hehtaarin laajuiselle alueelle Salon lukion läheisyyteen. Aurinkopuiston energiantuotanto ohjattaisiin Salon lukion ja Salon kaupungin käyttöön. Aurinkopuisto olisi valmistuessaan Suomen suurimpia.


title: August Horch

text: August Horch (12. lokakuuta 1868 Winningen – 3. helmikuuta 1951) oli saksalainen insinööri ja autoilun uranuurtaja. Hän perusti Audin tehtaan.


title: August Horch

text: Horch työskenteli Karl Benzille vuodesta 1896 vuoteen 1899, jolloin hän perusti "A. Horch & Cie" -yhtiön Kölnissä. Yhtiön ensimmäinen auto valmistui 1901. A. Horch & Cie muutti 1902 Reichenbachiin ja 1904 Zwickauhun. Horch jätti yhtiön vuonna 1909 erimielisyyksien takia ja perusti kilpailevan yhtiön Zwickauhun nimeltä "Horch Automobil-Werke GmbH". Lakikiistan takia Horch-nimen käytöstä hänen joutui vaihtamaan yhtiönsä nimen. Yhtiön uudeksi nimeksi tuli vuonna 1910 "Audi Automobilwerke GmbH". Horch on yläsaksan murretta, ja tarkoittaa kuulehan. Nimi vaihdettiin vain vastaavaan latinan sanaan.


title: Yhdenvertaisuus- ja tasa-arvolautakunta

text: Yhdenvertaisuus- ja tasa-arvolautakunta on Suomen oikeusministeriön yhteydessä toimiva toimielin. Se aloitti toimintansa vuonna 2015 kun tasa-arvolautakunta ja syrjintälautakunta yhdistettiin.


title: Yhdenvertaisuus- ja tasa-arvolautakunta

text: Lautakunta käsittelee yhdenvertaisuuslaissa ja tasa-arvolaissa sille osoitetut asiat. Lakeja koskevan asian voi saattaa lautakunnassa vireille tuomioistuin, tasa-arvovaltuutettu sekä työnantajajärjestö taikka työntekijöiden ammattijärjestö. Tasa-arvolakiin perustuvaa kannetta käsittelevä tuomioistuin voi pyytää lausuntoa lain soveltamisesta asiassa, jossa vaaditaan hyvitystä syrjinnän kiellon rikkomisen perusteella.


title: Yhdenvertaisuus- ja tasa-arvolautakunta

text: Lautakunta voi kieltää syrjinnän jatkamisen tai uusimisen ja asettaa uhkasakon määräyksen noudattamisen tehosteeksi sekä tuomita sen maksettavaksi.


title: Yhdenvertaisuus- ja tasa-arvolautakunta

text: Lautakunnan asettaa nelivuotiskaudeksi Suomen valtioneuvosto. Sen muodostavat puheenjohtaja (vuodesta 2015 Helsingin yliopiston valtinsääntöoikeuden professori Tuomas Ojanen) ja 12 jäsentä.


title: Yhdenvertaisuus- ja tasa-arvolautakunta

text: Tasa-arvolautakunta toimi aiemmin Suomen sosiaali- ja terveysministeriön yhteydessä, mutta oli toiminnassaan ministeriöstä riippumaton. Lautakunnassa oli puheenjohtaja ja neljä varsinaista jäsentä. Jäsenet edustavat tasa-arvoasioiden asiantuntemusta sekä työmarkkinajärjestöjä. Lautakunnan puheenjohtajana toimi 2011–2016 Tuulia Riikonen.


title: Luoma (Kirkkonummi)

text:
Luoma () on kylä Espoonlahden pohjukassa, Kirkkonummen itäosassa. Sen naapureita ovat lännessä Masala (ruots. Masaby), idässä Espoo (ruots. Esbo) ja pohjoisessa Oitmäki (). Asukasluku on noin tuhat. Vanha kantaväestö on ruotsinkielistä, mutta uudemmat tulijat ovat suomenkielisiä.
Luoma on yksi rannikkoseudun pronssikautisista asuinpaikoista. Varhaisesta historiasta todistavat Vitträsk-järven rantakallioiden maalaukset, jotka Jean Sibelius löysi vieraillessaan Luomassa asuvien ystäviensä luona vuonna 1911.


title: Luoma (Kirkkonummi)

text: Kylän pellot on raivattu Vitträsk-järvestä laskevan Bobäck-puron varrelle ja Espoonlahden rannoille. Asutus leviää nauhamaisena muodostelmana vanhan tien varrella oleville kumpareille. Kylämaisemassa näkyy runsaasti 1900-luvun alussa rakennettuja suurikokoisia hirsirakenteisia Willoja. Kylän nimi kuvaa sen sijaintia sekä suomeksi että ruotsiksi: suomen luoma tarkoittaa jyrkkäreunaista puroa tai notkelmaa, ruotsin Bobäck voitaisiin tulkita muotoon Asuinpuro.


title: Luoma (Kirkkonummi)

text: Luomanrannan kumpareissa näkyvät linnoitusrakenteet muistuttavat Neuvostoliiton hallussa vuosina 1944-1956 olleesta Porkkalan vuokra-alueesta, jonka pohjoisraja kulki hieman Luoman kylän eteläpuolitse.


title: Luoma (Kirkkonummi)

text: Vuonna 1993 Museovirasto luokitteli Luoman rakennetun kylämaiseman valtakunnallisesti merkittäväksi kulttuurihistorialliseksi ympäristöksi. Vanhoja rakennuksia on säilynyt mm. Fasan, Ingvastin ja Tyrisin tiloilla. Guss, Siggans ja Jofs muodostavat tiiviin rykelmän omalla mäellään. Vuonna 2004 Luoma valittiin vuoden uusimaalaiseksi kyläksi mm. hyvin säilyneen maaseutukylän miljöönsä vuoksi.


title: Luoma (Kirkkonummi)

text: Luomassa sijaitsee myös Hvitträsk. Hvitträskin rakensivat arkkitehdit Herman Gesellius, Armas Lindgren ja Eliel Saarinen vuosina 1901–1903 Vitträsk-järven rannalla laakean niemen keskellä sijaitsevalle korkealle kalliolle. Hirsistä ja luonnonkivistä kansallisromanttiseen tyyliin tehdyissä rakennuksissa oli sekä yhteinen arkkitehtitoimisto että Saarisen ja Lindgrenin perheiden kodit. Gesellius asui piharakennuksessa. Saarisen asunto on nykyisin museona; piharakennuksessa toimii ravintola ja kahvila. Museon takaa johtavat pitkät portaat uimarannalle, jossa on vuokrakäytössä oleva sauna. Tontin toiselta puolelta johtavat maaston mukaiset portaat hautamuistomerkille. Saarinen ja hänen vaimonsa Loja on haudattu kallionsyrjälle rakennetun tasanteen ääreen. Samassa paikassa on myös Geselliuksen viimeinen leposija.


title: Luoma (Kirkkonummi)

text: Kuten vanhalle maalaiskylälle kuuluu, Luomassa toimii oma vapaapalokunta, peruskoulu ja nuorisoseura. Sen sijaan junaseisake on lakkautettu. Se ei ole ensimmäinen kerta, sillä seisake ja sen sijainti ovat puhuttaneet jo sata vuotta.


title: Luoma (Kirkkonummi)

text: Alue on nykyisin kahden suuren kasvukeskuksen välissä. Espoon Kauklahti ja Kirkkonummen Masala kasvavat voimakkaasti ja niiden tiivis rakentaminen saattaa vaarantaa Luoman kylämäisen rakenteen. Vaihtoehtoisia etenemismalleja kuvaamaan on laadittu Kyläsuunnitelma. Kylän historiikki on julkaistu 5.11.2003 ensin ruotsiksi (Bobäck - en bygdekrönika från Kyrkslätt) ja sitten suomeksi (Luoma - kylä Kirkkonummella).


title: Luoma (Kirkkonummi)

text: Uudenmaan liiton maakuntahallitus valitsi Luoman vuoden uusmaalaiseksi kyläksi 2004.


title: Panama (kappale)

text: Panama on hard rock -yhtye Van Halenin kappale vuonna 1984 julkaistulta samannimiseltä levyltä. Laulu kertoo stripparista eikä autosta, vaikka niin on joskus väitettykin. Huhut, joiden mukaan kappale kertoisi autosta, lähtivät kriitikoista, joiden mielestä Van Halenin laulaja David Lee Roth ei tee kappaleita muusta kuin seksistä, juhlimisesta ja autoista. Eräässä haastattelussa David kuitenkin sanoi, ettei ole kirjoittanut kappaletta autoista. Sanat kuulostavatkin siltä, että siinä laulettisiin autosta, mutta se kuitenkin kertoo Panama-nimisestä stripparista, jonka David tapasi Arizonassa.


title: Puijon hyppyrimäet

text: Puijon hyppyrimäet on viiden erikokoisen muovitetun hyppyrimäen muodostama mäkihyppystadion Kuopion Puijolla.


title: Puijon hyppyrimäet

text: Kuopion ensimmäinen hyppyrimäki rakennettiin Huuhanmäelle Niiralan kaupunginosaan vuonna 1901. Kuopion kaupunki rakennutti vuonna 1929 Puijolle uuden hyppyrimäen näkötornin luoteispuolelle. Piirustukset hyppyrimäkeen oli teettänyt Kuopion Urheilu-Veikot. Tätä hyppyrimäkeä pidettiin kunnossa vuoteen 1955 asti, jolloin se purettiin.


title: Puijon hyppyrimäet

text: Idea suurmäestä esitettiin ensimmäisen kerran vuonna 1940, jolloin voitaisiin hakea vuoden 1940 talviolympialaisia. Vuonna 1949 valmistui 90 metrin normaalimäki (valmistumisaikaan suurmäki). Tämän hyppyrimäen kustannusarvio oli 12 miljoonaa silloista markkaa, mutta todellisuudessa rakennuskustannukset olivat 20 miljoonaa markkaa. Hyppyrimäen avauskilpailuissa 19.–20.3.1949 hypättiin pisin siihen mennessä Suomessa hypätty mäkihyppy, joka oli 86 metriä. Vuonna 1958 tämän hyppyrimäen viereen valmistui 50 metrin harjoitusmäki, joka purettiin vuonna 1998, jolloin rakennettiin 120 metrin suurmäki.


title: Puijon hyppyrimäet

text: Mäkihyppy oli jo päässyt hieman hiipumaan, kunnes vuonna 1995 Keski-Euroopan leudon talven takia Puijolle avautui mahdollisuus järjestää mäkihypyn maailmancupin kilpailu. Kuopiolainen mäkihyppyvalmentaja Mika Kojonkoski näki tilaisuuden ja siitä lähtien Kuopiossa on joka kausi hypätty maailmancupin kilpailu kauteen 2016 asti, pois lukien kaudet 2002–2003 ja 2011–2012. Puijon Hiihtoseura on myös kuulunut 1990- ja 2000-luvulla maailman parhaisiin mäkihyppyseuroihin.


title: Puijon hyppyrimäet

text: Syksyllä 2013 rakennettiin uusi K16 hyppyrimäki ja se nimettiin Matti Hautamäen mäeksi, keväällä 2015 vauhtimäkeen asennettiin peltilatu.


title: Puijon hyppyrimäet

text: Puijo on myös japanilaisten mäkihyppääjien suosima harjoituspaikka Euroopassa.


title: Puijon hyppyrimäet

text:
Mäkiennätyksen 136,0 metriä on hypännyt Daniel-André Tande mäkihypyn maailmancupissa vuonna 2016.
Kesämäkiennätyksen 135,0 metriä on hypännyt Harri Olli.
Mäkiennätyksen 106,0 metriä on hypännyt Simon Ammann mäkihypyn maailmancupissa vuonna 2015, epävirallisen mäkiennätyksen 106,5 metriä on hypännyt Stefan Kraft.
Kesämäkiennätyksen 105,0 metriä on hypännyt Ossi-Pekka Valta.
Naisten kesämäkiennätyksen 91,0 metriä on hypännyt Susanna Forsström.
Mäkiennätyksen 74,5 metriä on hypännyt Juha Miettinen.
Naisten mäkiennätyksen 68,5 metriä on hypännyt Julia Tervahartiala.
Kesämäkiennätyksen 71,5 metriä on hypännyt Tomas Kuisma.
Naisten kesämäkiennätyksen 66,0 metriä on hypännyt Jenny Rautionaho.
Hyppyrimäen K-piste sijaitsee 28 metrissä ja HS-piste sijaitsee 30 metrissä, alastulorinteessä on muovitus. Ennen kesää 2017 HS-piste sijaitsi 29 metrissä.


title: Puijon hyppyrimäet

text:
Mäkiennätyksen 29,0 metriä ovat hypänneet Jarkko Määttä ja Perttu Reponen.
Naisten mäkiennätyksen 28,0 metriä ovat hypänneet Julia Tervahartiala ja Sofia Mattila.
Kesämäkiennätyksen 27,5 metriä ovat hypänneet Kaimar Vagul ja Peter Räisänen.
Naisten kesämäkiennätyksen 26,0 metriä on hypännyt Minja Korhonen.
Hyppyrimäen K-piste sijaitsee 16 metrissä ja HS-piste sijaitsee 20 metrissä, alastulorinteessä on muovitus. Ennen kesää 2017 HS-piste sijaitsi 18 metrissä.


title: Puijon hyppyrimäet

text:
Mäkiennätyksen 20,5 metriä on hypännyt Kasperi Valto.
Naisten mäkiennätyksen 16,0 metriä on hypännyt Elli Seppänen.
Kesämäkiennätyksen 20,5 metriä on hypännyt Tomas Kuisma.
Naisten kesämäkiennätyksen 14,5 metriä ovat hypänneet Minja Korhonen ja Julia Äikiä.


title: Liisa Mansikkamäki

text: Liisa Marjatta Mansikkamäki (o.s. Rinkineva; s. 22. maaliskuuta 1951 Ylihärmä) on suomalainen juristi. Hän oli korkeimman oikeuden jäsen eli oikeusneuvos 2000–2016. Mansikkamäki toimi lähes koko työuransa tuomioistuinten palveluksessa.


title: Liisa Mansikkamäki

text: Mansikkamäki valmistui oikeustieteen kandidaatiksi Helsingin yliopistosta 1974 ja sai varatuomarin arvon 1976 auskultoituaan Kauhavan tuomiokunnassa.


title: Liisa Mansikkamäki

text: Mansikkamäellä on taustaa käräjäoikeudesta ja hovioikeudesta. Hän toimi viskaalina Vaasan hovioikeudessa 1976 ja Helsingin hovioikeudessa 1977. Hän oli Espoon tuomiokunnan virkaa toimittava käräjätuomari 1981–1985 ja 1988–1989. Mansikkamäki toimi Helsingin hovioikeuden apujäsenenä 1989, ylimääräisenä hovioikeudenneuvoksena 1992 ja hovioikeudenneuvoksena 1994. Vuonna 1997 hän oli Espoon käräjäoikeuden käräjätuomari.


title: Liisa Mansikkamäki

text: Mansikkamäki oli tasa-arvolautakunnan puheenjohtaja 1993–1995 ja työtuomioistuimen lakimiesjäsen 1998–2000.


title: Liisa Mansikkamäki

text: Mansikkamäki nimitettiin korkeimman oikeuden (KKO) jäseneksi eli oikeusneuvokseksi 1. tammikuuta 2000 lukien. Jo ennen nimitystä hän oli toiminut korkeimmassa oikeudessa virkaa sijaistavana esittelijäneuvoksena 1995–1997 ja ylimääräisenä oikeusneuvoksena vuonna 1999. Mansikkamäki jäi virasta eläkkeelle 1. tammikuuta 2017.


title: Liisa Mansikkamäki

text: Vuonna 2013 Mansikkamäki erosi erään korkeimman oikeuden valiokunnan puheenjohtajuudesta hänen syyllistyttyään niskoitteluun poliisia vastaan. Korkeimman oikeuden presidentti harkitsi myös varoituksen antamista.


title: Benjamin Roy Mottelson

text: Benjamin Roy Mottelson (s. 9. heinäkuuta 1926) on tanskalais-yhdysvaltalainen fyysikko.


title: Benjamin Roy Mottelson

text: Mottelson syntyi Chicagossa ja väitteli tohtoriksi Harvardin yliopistossa vuonna 1950. Hän muutti Tanskaan ja alkoi työskennellä ydinfysiikan parissa Niels Bohr -instituutissa Kööpenhaminassa. Hän tutki yhdessä Aage Niels Bohrin kanssa Leo James Rainwaterin teorioiden pohjalta atomia pienempien hiukkasten liikettä, ja määritti atomin ytimen epäsymmetrisiä muotoja. Työ oli tärkeää ydinfuusion ymmärtämisen kannalta, ja nämä kolme tutkijaa palkittiin Nobelilla vuonna 1975.


title: Benjamin Roy Mottelson

text: Mottelson on ollut professorina Kööpenhaminassa Pohjoismaisessa teoreettisen atomifysiikan tutkimuslaitoksessa sen perustamisesta vuodesta 1957 alkaen. Sitä ennen hän työskenteli joitakin vuosia CERNin teoreettisessa tutkimusyksikössä Kööpenhaminassa. Mottelson sai Tanskan kansalaisuuden vuonna 1971.


title: Robert Sweet

text: Robert Lee Sweet (s. 21. maaliskuuta 1960 Lynwood, Kalifornia) on kristillisen metalliyhtyeen Stryperin rumpali. Robert perusti Stryperin vuonna 1983 yhdessä pikkuveljensä Michael Sweetin kanssa. Robert Sweet tuli tunnetuksi nimellä ”Visual time keeper” energisen ja vauhdikkaan soittotyylinsä vuoksi. Sweetin tavaramerkki oli valtavan suuri rumpusetti, jonka hän käänsi poikittain yleisöön nähden, jotta yleisö pystyi näkemään kuinka hän soittaa. Sweetin rumpusetille tyypillisiä olivat lukuisat pellit, jotka roikkuivat kannatintelineistä ketjuilla ja heiluivat jokaisen lyönnin jälkeen vauhdikkaasti. Stryperin musiikkivideossa ”Always There for You” pellit roikkuvat ketjuilla katosta. Visual time keeper piti rumpuja molemmilla puolilla itseään ja pyörähteli soittamaan eri puolilta. Tavallisesti hän soitti yleisöstä katsottuna kasvot vasemmalle.


title: Robert Sweet

text: Robert Sweet oli Stryperin suosion huippuaikoina 1980-luvulla yhtyeen keulahahmo, joka myös ideoi suurimman osan yhtyeen tavaramerkeistä ja sanoitti osan Michael Sweetin säveltämistä kappaleista yhdessä veljensä kanssa. Robert Sweet keksi käyttää vastalauseena monien metalliyhtyeiden käyttämiä 666-tunnuksia vastaan 777-tunnusta, jonka Stryper teki kuuluisaksi vaatetuksessaan ja lavasteissaan. Nykyään 777-tunnuksesta on tullut tavallinen symboli kristillisten yhtyeiden keskuudessa, vaikka sillä ei ole suoria Raamatullisia perusteita. Robert Sweet myös ideoi Stryperin mustakeltaisen ulkoasun, jonka ansiosta yhtyettä kutsuttiin usein ”mehiläisiksi”.


title: Robert Sweet

text: Stryperin hajottua vuonna 1993 Robert Sweet on esiintynyt eri hankkeissa, kuten King Jamesissa. Siinä oli Sweetin lisäksi entinen Stryper-basisti Tim Gaines ja entinen Whitecross-kitaristi Rex Carroll, ja Sweet teki kiertueita yhtyeen kanssa vuoteen 1996. Hän soitti myös hankkeissa kuten Shameless ja Titanic. Sweet levytti soolalbumin nimeltä "Love Trash", joka esitteli Sweetin laulunkijoitustaidon ja esiintymisen valikoivampaa puolta. Myöhemmin Sweet liittyi yhtyeeseen Blissed. Siinä Sweet asetti rumpunsa lavalla siten, että ne olivat yleisöstä katsoen 77 asteen kulmassa oikealle. Stryperin comebackin jälkeen 2003 Sweet on pitänyt rumpuja tällä tavalla myös joissain Stryper-konserteissa.


title: Robert Sweet

text: Robert Sweet on naimisissa ja hänellä on neljä lasta. Sweetin vaimo Victoria ”Starri” Sweet käyttää itsestään myös nimitystä mrs 777.


title: Robert Sweet

text: Muut yhtyeet: Final Axe ja The Seventh Power.


title: Harvest Moon (albumi)

text: Harvest Moon on Neil Youngin vuonna 1992 julkaistu albumi. Kaikki kappaleet ovat Neil Youngin.


title: Lynda Hull

text: Lynda Hull (5. joulukuuta 1954 – 29. maaliskuuta 1994) oli yhdysvaltalainen runoilija.


title: Lynda Hull

text: Hull kasvoi Newarkissa, New Jerseyssä. Hän opiskeli yliopistossa ja meni naimisiin shanghailaisen maahanmuuttajan kanssa.


title: Lynda Hull

text: Hull oli ehtinyt julkaista kaksi kokoelmaa runoutta, kun hän kuoli auto-onnettomuudessa 39-vuotiaana. Kolmas kokoelma julkaistiin postuumisti vuonna 1995, ja kootut runot ilmestyivät vuonna 2006.


title: Heikki Laine (jääkiekkoilija)

text: Heikki Laine (s. 27. lokakuuta 1983 Helsinki) on suomalainen jääkiekkoilija.


title: Heikki Laine (jääkiekkoilija)

text: Laine pelasi juniorivuodet HIFK:n joukkueissa. Kaudella 2004–2005 Laine pelasi ensimmäiset liigapelit HIFK:ssa joukkueessa, mutta pelasi suurimman osan kaudesta Mestiksessä Kirkkonummen Salamoissa. Kausi 2005–2006 oli Laineen ensimmäinen täysi kausi SM-liigassa. Laine pelasi kaudella 2006–2007 HIFK:n liigajoukkueessa. Kauden 2007–2008 hän pelasi Kirkkonummen Salamoissa.


title: Heikki Laine (jääkiekkoilija)

text: Kaudeksi 2008–2009 Laineen piti siirtyä pelaamaan ECHL:ään, mutta pelipaikan kariuduttua hän päätyi pelaamaan Mestistä jyväskyläläisen D Teamin riveihin. Hyvien esitysten ansiosta hän sitten lopulta pääsi JYPin liigajoukkueeseenkin pelaamaan. Jyväskylästä Laine siirtyi yksivuotisella sopimuksella Ranskan pääsarjan Strasbourgiin. Vuonna 2010 Heikki Laine teki vuoden mittaisen sopimuksen SM-liigaseura Espoo Bluesin kanssa. Hän käväisi kauden aikana myös lainassa Mestiksen K-Vantaalla.


title: Kantatie 73

text: Kantatie 73 on Pohjois-Karjalassa Kontiolahdelta Pielisen itäpuolitse Lieksan kautta Nurmekseen kulkeva kantatie. Tien pituus on 140 kilometriä.


title: Kantatie 73

text: Kantatie 73 on kaksikaistainen ja hyvätasoinen, liikennemäärät ovat pääosin noin 1 000–2 500 ajoneuvoa vuorokaudessa. Joensuun ja Enon kirkonkylän välillä liikennemäärät ovat varsin vilkkaat, noin 4 000 ajoneuvoa vuorokaudessa. Lieksan keskustan kohdalla sijaitsee yksi Suomen päätieverkon harvoista rautatien tasoristeyksistä, tie risteää Pankakosken radan. Lieksan ja Nurmeksen välinen osa kantatiestä on samalla osa tunnettua matkailureittiä, Runon ja Rajan tietä.Ahvenisen kautta kulkeva seututie 518 lyhentää Enon ja Lieksan välistä matkaa kolmella kilometrillä verrattuna kantatietä 73 käyttävään reittiin.


title: Kantatie 73

text: Vuoden 1938 tienumerointijärjestelmässä kantatie 73 oli Laatokan Karjalassa Sortavalasta Suistamon kautta Suojärvelle kulkenut tie. Moskovan välirauhansopimuksessa 1944 tie jäi kokonaan luovutetulle alueelle.


title: Kantatie 73

text: Nykyinen kantatie 73 on rakennettu 1960- ja 1970-luvuilla.


title: Landing on Water

text: Landing on Water on Neil Youngin vuonna 1986 julkaistu albumi. Sen kaikki kappaleet ovat Neil Youngin tekemiä.


title: Martin Ryle

text: Sir Martin Ryle (27. syyskuuta 1918 – 14. lokakuuta 1984) oli brittiläinen radioastronomi, joka kehitti aivan uudenlaisia radioteleskooppijärjestelmiä. Hän oli ensimmäinen tähtitieteilijä joka palkittiin Nobelin fysiikanpalkinnolla. Tämä tapahtui vuonna 1974 yhdessä Antony Hewishin kanssa.


title: Martin Ryle

text: Ryle valmistyi Oxfordin yliopistosta vuonna 1939 pääaineenaan fysiikka. Toisen maailmansodan aikana hän osallistui tutkan kehitystyöhön. Sodan jälkeen hän sai viran Cavendishin laboratoriosta, Cambridgestä, missä hänen ryhmänsä tutki Aurinkoa radioaaltojan lähteenä. Ryle osallistui monien mittalaitteiden kehittämiseen, ja oli keskeinen hahmo SAR-tutkan ja tähtitieteelliesn interferometrian kehittämisessä.


title: Martin Ryle

text: Ryler oli Britannian kuninkaallinen tähtitieteilijä ("Astronomer Royal") vuosina 1972–1982.


title: Olli Rahnasto

text: Olli Rahnasto (s. 28. joulukuuta 1965 Seinäjoki) on suomalainen aktiiviuransa päättänyt tennispelaaja. Rahnasto oli parhaimmillaan tenniksen maailmanlistalla sijalla 88 vuonna 1989. Nelinpelissä Rahnasto oli parhaimmillaan sijalla 79. Lisäksi Rahnasto voitti ainoat ATP-turnauksensa (2) nelinpelissä. Kaksinpelissä hän voitti kolme Challenger-tason turnausta. Hän keräsi urallaan 245 624 dollaria palkintorahaa.


title: Olli Rahnasto

text: Rahnasto harrasti ennen tennisuraansa myös yleisurheilua, pikaluistelua, jalkapalloa ja pesäpalloa. Kuortaneen urheiluopistolla hän aloitti 10-vuotiaana tenniksen, jonka harjoittelu tehostui 13-vuotiaana. Hänen valmentajanaan toimivat mm. Greg Edwards ja Chris Lindorff. Parhaimmillaan hän harjoitteli 7-8 tuntia päivässä.


title: Olli Rahnasto

text: Olli Rahnasto oli vuonna 1983 Wimbledonin poikien nelinpelin finaalissa yhdessä Mihnea-Ion Nastasen kanssa, mutta he hävisivät ottelun. Kaksinpelissä hän on voittanut challenger-turnaukset Benin Cityssä Nigeriassa 20-vuotiaana 1986, sekä Thessalonikissa Kreikassa ja Bossonnensissa Sveitsissä vuonna 1988. ATP-tasolla suurin saavutus kaksinpelissä on kolmas kierros, jolle hän ylsi sensaatiomaisesti karsintojen kautta jo 16v 10 kk ikäisenä syksyllä 1982 Tukholmassa. Tämä lienee edelleen Pohjoismaiden tasolla suurin alle 17-vuotiaiden saavutuksista aikuisten ammattilaistenniksessä, erityisesti kun ensimmäisellä kierroksella 16-vuotias Rahnasto voitti turnauksen kakkossijoitetun, sen hetkisen maailman 13. rankatun pelaajan Steve Dentonin. Tämän korkeammalle rankattua pelaajaa Rahnasto ei myöhemmin urallaan enää voittanut.


title: Olli Rahnasto

text: Olli Rahnasto osallistui 1989 kolmen Grand Slam turnauksen kaksinpelin pääsarjaan, yltäen toiselle kierrokselle Ranskan avoimissa ja US Openissa voitolla ATP50-60 tason pelaajista. Wimbledonissa hän jäi ensimmäiselle kierrokselle. Davis Cupissa Rahnasto esiintyi vuosina 1982–1995. Hän voitti lisäksi viisi Suomen mestaruutta (1982 kaksinpeli sisäkentillä, 1987 nelinpeli ulkokentillä, 1983, 1984 ja 1987 nelinpeli sisäkentillä).


title: Olli Rahnasto

text: Olli Rahnasto on toiminut Suomen tennismaajoukkueen valmentajana ja Davis Cup -joukkueen kapteenina. Valmentaessaan Rahnasto on kehittänyt niin sanotun "koontolyönnin", jonka hän on myös esitellyt Kansainväliselle tennisliitolle.


title: Olli Rahnasto

text: Rahnasto esiintyi cameoroolissa elokuvassa "Uuno Turhapuro armeijan leivissä", jossa hän pelasi tennisottelun Uuno Turhapuroa vastaan.


title: Uutisankkuri

text: Uutisankkuri on radio-, televisio- ja nykyaikana myös internet-uutisissa esiintyvä toimittaja. Voidaan erottaa toisistaan uutistenlukijat, jotka etenkin aiemmin pelkästään lukivat toisten koostamia uutisia, sekä varsinaiset uutistoimittajat ja uutisankkurit, joilla on itsellään merkittävä vaikutus uutisten sisällön ja niiden ilmiasun muokkaamisessa. Joskus TV-uutisankkureista saattaa muodostua eräänlaisia luotettavuuden ja uskottavuuden vertauskuvia, kuten Yhdysvalloissa Walter Cronkite ja Suomessa Arvi Lind.


title: Uutisankkuri

text: Termiä uutisankkuri ("news anchor") käytettiin aluksi Yhdysvalloissa ja Kanadassa. Termin otti vuonna 1952 käyttöön CBS-yhtiön tuottaja Don Hewitt ja sillä kuvattiin aluksi Walter Cronkiten toimintaa ja merkitystä. Hewitt kehitti kielikuvan viestijuoksun ankkuriosuuden kilpailijan merkityksen pohjalta.


title: Michael Sweet

text: Michael Harrison Sweet (s. 4. heinäkuuta 1963) on laulaja, kitaristi ja tuottaja. Hän perusti Stryperin vuonna 1983 yhdessä isoveljensä Robert Sweetin kanssa. Sweet on levyttänyt Stryperin kanssa useita kultalevyjä sekä platinaa myyneen "To Hell with the Devil" -levyn. Hän on säveltänyt ja sanoittanut lähes kaikki Stryperin kappaleet.


title: Michael Sweet

text: Sweet on luonut myös soolouraa vuodesta 1992 alkaen. Hän on myös toiminut Bostonin keikkalaulajana ja -kitaristina sekä Sweet & Lynch -superyhtyeessä.


title: Michael Sweet

text: Michael Sweet tunnetaan korkeasta, melodisesta lauluäänestään. Hänen äänialansa on noin kolme ja puoli oktaavia. Sweet kykenee erittäin korkeisiin kirkaisuihin, joita hän esittää sekä levyillä että livenä. Niitä on muun muassa kappaleissa "Soldiers Under Command", "Makes Me Wanna Sing", "To Hell with the Devil", "In God We Trust" ja "The Way". Sweet aloitti muusikon uransa 5-vuotiaana soittamalla kitaraa ja alkoi laulaa 12-vuotiaana. Hän opetteli myös soittamaan rumpuja, pianoa ja bassokitaraa. Sweet tuli uskoon 1970-luvun puolessa välissä TV-evankelista Jimmy Swaggartin TV-lähetyksen myötävaikuttamana, olkoonkin, että Swaggart tuomitsi Stryperin kaltaisten toiminnan 1980-luvulla.


title: Michael Sweet

text: 1980-luvun alussa Sweet perusti veljensä Robertin kanssa Roxx Regime -nimisen yhtyeen. Bändi aloitti triona ja Sweet oli yhtyeen ainoa kitaristi lauluvastuun lisäksi. Myöhemmin Oz Fox tuli yhtyeen toiseksi kitaristiksi. Kristillisen herätyksen kokeneet bändin jäsenet halusi pyhittää yhtyeen Jumalan käyttöön, jolloin he vaihtoivat nimensä Stryperiksi (Salvation Through Redemption, Yielding Peace, Encouragement and Righteousness). Yhtye tuli tunnetuksi ensimmäisenä suuren suosion saaneena kristillisenä metallibändinä, joka toi vaihtoehdon maallisille ja satanistisille sanoituksille.


title: Michael Sweet

text: Michael Sweet toimi yhtyeen laulajana, kitaristina ja biisintekijänä yhtyeen suosion huippuvuosina 1980-luvulla. Tällöin myös muu yhtye osallistui biisintekoon ja Robert Sweet toimi yhtyeen keulahahmona. Yhtye julkaisi viisi albumia, mutta 90-luvulle tultaessa yhtyeen suosio alkoi laskea muiden aikalaisten hevibändien mukana.


title: Michael Sweet

text: Michael Sweet jätti Stryperin vuonna 1992 ja siirtyi soolouralle. Hänen soolojulkaisunsa edustavat kevyempää, Bon Jovin ja Bryan Adamsin tyylistä rockia. Hänen äänitti demon vuonna 1992, joka julkaistiin myöhemmin otsikolla "Unstryped," ja sisälsi muutamia hänen Stryperille sävelletyiksi tarkoittamiaan kappaleita. Vuonna 1994 Sweet julkaisi ensimmäisen täyspitkän albuminsa nimellä Michael Sweet. Levyltä julkaistiin kolme musiikkivideota kappaleista "Ain't No Safe Way", "All This And Heaven Too" ja "Someday". Levyä myytiin yli 300 000 kappaletta.


title: Michael Sweet

text: Seuraava albumi "Real" julkaistiin vuonna 1995 ja se toi Sweetille Dove Award -ehdokkuuden. Levy oli astetta akustisempaa kuin ensimmäinen soololevy.


title: Michael Sweet

text: Kolmannesta levystään "Truthista" Sweet julkaisi ensin demo-version vuonna 1998 ja uuden version osittain erilaisella kappalelistalla vuonna 2000. Tällä levyllä Sweet palasi jälleen rokimpaan tyyliin lähestyen Stryperin musiikillista raskaustasoa.


title: Michael Sweet

text: 2000-luvun vaiheessa pidettiin kaksi Stryper-messutapahtumaa ja 2001 yhtye saatiin esiintymään suosituille kristillisille Cornerstone-festareille. Vuonna 2003 Michael Sweet teki virallisesti paluun yhdessä Stryperin kanssa Amerikan kiertueen myötä ja vuonna 2005 Stryper julkaisi uuden levyn "Reborn". Reborn oli alun perin tarkoitettu Sweetin soolotuotannoksi, mutta jo levytetty albumi äänitettiin uudestaan Stryperiä varten ja julkaistiin sen nimissä. Levy poikkesi kuitenkin tyylistä, josta Stryper oli tullut tunnetuksi ollen enemmän numetal-vaikutteista rockia kitarasoolojen ja harmoonisten laulujen loistaessa poissaolollaan.


title: Michael Sweet

text: Stryperin paluun jälkeen Michael Sweet on toiminut yhtyeen keulahahmona, biisintekijänä ja tuottajana lauluosuuksien ja kitaravastuun lisäksi.


title: Michael Sweet

text: Yhtyeen paluusta huolimatta Sweet on jatkanut myös soolouraansa ja julkaisi vuonna 2006 levyn "Him", joka sisälsi uudelleen sävellettyjä ja sovitettuja virsiä. Tällä albumilla Sweetin tuotanto oli jälleen hieman kevyempää kuin aiempi rock-tuotanto. Vielä kevyemmällä, klassisella linjalla jatkoi "Touched"-albumi (2007), joka sisälsi Stryper-balladeiden uudelleensovitusten lisäksi tunnettuja rakkauslauluja. Levy on omistettu Michaelin vaimolle Kyle Sweetille, joka taisteli munasarjasyöpää vastaan.


title: Michael Sweet

text: Vuonna 2007 Bostonin laulajan Brad Delpin kuollessa Michael Sweetiä pyydettiin laulamaan ja soittamaan muisto-/hyväntekeväisyyskonserttiin. Konsertin piti olla Bostonin viimeinen, mutta Sweetiä pyydettiin jäämään ja hän toimi esikuvabändinsä keikkakokoonpanossa aina vuoteen 2011 asti.


title: Michael Sweet

text: Stryper palasi takaisin lähemmäs alkuperäistä tyyliään "Murder by Pride" -albumillaan. Tällä levyllä Sweet toimi levyn tuottajana ja biisintekijänä, lukuun ottamatta "Peace of Mind" Bostonin cover-kappaletta, joka julkaistiin myös singlenä. Samana vuonna 2009 yhtye juhli myös 25-vuotisjuhliaan ja maailmankiertue ulottui Suomeen asti tammikuussa 2010.


title: Michael Sweet

text: 2011 Stryper julkaisi "The Covering" -albumin, jossa yhtye coveroi esikuvayhtyeidensä kappaleita. Levyn tuottajana toimi jälleen Sweet.


title: Michael Sweet

text: Vuosi 2013 oli tuottelias Stryperille ja Sweetille. Yhtye julkaisi ensin Second Coming -albumin, joka sisältää uudelleenäänitettyjä kappaleita Stryperin suosituimmilta levyiltä. Syksyllä ilmestyi Sweetin tuottama uusi albumi "No More Hell to Pay", jolla Stryper palasi musiikillisille juurilleen. Marraskuussa tallennettiin vielä konsertti legendaarisessa Sunset Stripin Whiskey A Go Go -keikkapaikassa CD/DVD julkaisua varten, joka julkaistiin 2014.


title: Michael Sweet

text: Vuonna 2014 Sweet palasi jälleen soolotuotannon pariin julkaissen jälleen rokimman "I'm Not Your Suicide" -levyn, joka lähentelee Stryperin tyyliä.


title: Michael Sweet

text: 2015 hän perusti entisen Dokkenin kitaristin George Lynchin kanssa Sweet & Lynch -kokoonpanon ja julkaisi "Only to Rise" -albumin. Yhtyeessä on myös entisiä jäseniä White Lionista, Megadethistä, Whitesnakesta ja Foreignerista ollen näin eräänlainen superyhtye.


title: Michael Sweet

text: Stryper palasi "Fallen"-albumilla 2015. Sweet istui jälleen tuottajan paikalla.


title: Michael Sweet

text: 2016 ilmestyi Sweetin selkeästi raskain sooloalbumi "One Sided War."


title: Michael Sweet

text: Vuonna 2017 Sweet on työstänyt sekä Sweet & Lynchille että Stryperille uutta albumia. Hän on toiminut myös teini-ikäisen hevimuusikkotytön, Moriah Formican, tuottajana.


title: Michael Sweet

text: Michael Sweet oli naimisissa Kyle Sweetin kanssa ja hänellä on kaksi lasta. Kyle menehtyi syöpään 5. maaliskuuta 2009. Tämän jälkeen hän avioitui Lisa Champagnen (nyk. Champagne-Sweet) kanssa.


title: Marika Westerling

text: Marika Westerling (s. 3. kesäkuuta 1977 Helsinki) on suomalainen näyttelijä. Tällä hetkellä hän työskentelee Helsingin Kaupunginteatterissa.


title: Marika Westerling

text: Westerling valmistui valtiotieteen kandidaatiksi Helsingin yliopistosta vuonna 2001 ja matkusti Lontooseen opiskelemaan musiikkiteatteria Royal Academy of Musicissa 2003 ja 2004. Parhaiten hänet tunnetaan rooleistaan Helsingin kaupunginteatterin "Les Misérablesissa" ja "Kaunottaressa ja hirviössä".


title: Marika Westerling

text: Westerling on myös vieraillut Åbo Svenska Teaterissa ja Svenska Teaternissa muutamissa näytelmissä.


title: Marika Westerling

text: Marika Westerlingin debyyttialbumi ilmestyi 10. helmikuuta 2008. "Dansa Mig Liv" sisältää Jussi Vahvaselän säveltämiä suomenruotsalaisia ja ruotsalaisia runoja muun muassa Märta Tikkaselta, Edith Södergranilta ja Bo Bergmanilta. Levyllä soittavat muun muassa Ilpo Murtojärvi, Ville Pynssi, Vesa Saloranta, Jussi Mäkelä ja Jussi Vahvaselkä.


title: Comes a Time

text: Comes a Time on Neil Youngin vuonna 1978 julkaistu albumi.


title: Comes a Time

text: Albumin päätöskappale, cover-versio Ian Tysonin tunnetusta folk-laulusta ”Four Strong Winds”, julkaistiin singlenä, ja se nousi Yhdysvaltojen Adult Contemporary -listan 20 parhaan joukkoon.


title: Comes a Time

text: Kaikki kappaleet paitsi erikseen mainitut ovat Neil Youngin.


title: Tarja Kallio-Tamminen

text: Tarja Kallio-Tamminen (s. Hyvinkää) on suomalainen filosofian tutkija ja opettaja. Hän on julkaissut vuonna 2007 kvanttimekaniikan tulkintaa käsittelevän väitöskirjansa pohjalta teoksen "Kvanttilainen todellisuus: Fysiikka ja filosofia maailmankuvan muokkaajina".


title: Tarja Kallio-Tamminen

text: Kallio-Tamminen tuli ylioppilaaksi Hyvinkään yhteiskoulusta vuonna 1974. Hän suoritti Helsingin yliopistossa luonnontieteiden kandidaatin tutkinnon vuonna 1979 ja filosofian kandidaatin (pääaine hiukkasfysiikka) vuonna 1983. Filosofian lisensiaatiksi (pääaine teoreettinen filosofia) hän valmistui vuonna 1994.


title: Tarja Kallio-Tamminen

text: Kallio-Tamminen toimi muun muassa fysiikan ja filosofian opettajana Luumäellä vuosina 1983–1988 ja pääkaupunkiseudun työväenopistoissa vuosina 1990–1996. Hän vaikutti Vihreän Sivistysliiton opintokeskuksen perustamiseen ja toimi erilaisissa hanke- ja opetustehtävissä sekä liiton puheenjohtajana vuosina 1994–1997.


title: Tarja Kallio-Tamminen

text: Vuodesta 1999 Kallio-Tamminen toimi tutkijana Suomen akatemian Nykyajan teologia ja länsimaisen todellisuus- ja historiakäsityksen muutos -hankkeessa. Vuodesta 2003 alkaen hän on toiminut teoreettisen filosofian opettajana tietoisuudentutkimukseen keskittyvässä opinto-ohjelmassa Skövden yliopistossa Ruotsissa.


title: Tarja Kallio-Tamminen

text: Kallio-Tammisen puoliso on kulttuuriantropologi Tapio Tamminen.


title: Marita Lindquist

text: Marita Elisabeth Lindquist (o.s. Gustafson; 10. marraskuuta 1918 Helsinki – 7. kesäkuuta 2016 Helsinki) oli suomalainen lastenkirjailija, runoilija, kielenkääntäjä ja toimittaja, joka kirjoitti ruotsiksi. Hän aloitti kirjallisen uransa nimellä Marita Gustafson.


title: Marita Lindquist

text: Lindquist kirjoitti ylioppilaaksi vuonna 1937 ja opiskeli sen jälkeen kieliä. Hän kirjoitti satoja laulutekstejä ja säännöllisesti runoja "Hufvudstadsbladetiin", jota hän avusti toimittajana ja kolumnistina 50 vuotta (1954–2004). Hän työskenteli 30 vuotta Yleisradiossa, muun muassa ruotsinkielisen Skol-TV:n ohjelmapäällikkönä ja radiotoimittajana.


title: Marita Lindquist

text: Hänen tuotantoonsa kuuluu nelisenkymmentä lastenkirjaa, kuten "Maleenan joulu" () sekä "Santtu ja Ellinoora" -sarja (ruots. "Toffe och Andrea"). Lastenkirjat ovat yleensä tyyliltään realistisia. Romaani "Maleenan joulu" on omaelämäkerrallinen: 12-vuotias Maleena menettää äitinsä, niin kuin kirjailijallekin oli tapahtunut. Monesti hahmot ovat keksittyjä, mutta esimerkiksi "Santtu ja Ellinoora" -kirjoihinsa hän sai inspiraation lapsenlapsistaan.


title: Marita Lindquist

text: Lindquistille myönnettiin Valtion kirjallisuuspalkinto (1973, 1975), Topelius-palkinto (1982), Lastenkulttuurin valtionpalkinto (1989) sekä Längmanin palkinto 2008, ja hänen kirjojaan on käännetty useille kielille, muun muassa suomeksi, saksaksi ja puolaksi.


title: Marita Lindquist

text: Lindquistillä oli kaksi tytärtä, Marika (Kuusakoski) ja Anki.


title: Kantatie 70

text: Kantatie 70 oli Pohjois-Karjalassa Tohmajärven kunnassa Onkamosta Niiralan rajanylityspaikalle kulkenut kantatie. Tien pituus oli 33 kilometriä. Tie oli itäisin osa Sinistä tietä, ja se välitti Venäjälle Värtsilään ja Sortavalaan suuntautuvaa liikennettä. Tie kuului yleiseurooppalaiseen TERN-tieverkkoon. Vuonna 2010 tiestä tuli osa valtatietä 9, ja tienumero 70 poistui käytöstä.Vuoden 1939 tienumerointijärjestelmässä kantatie 70 oli Joensuun ja Varkauden välinen tie, josta 1970- ja 1980-lukujen taitteessa tuli osa valtatietä 23.


title: Kantatie 70

text: Onkamon ja Niiralan välinen kantatie 70 oli vuoden 1938 tienumerointijärjestelmässä osa Sortavalan ja Kajaanin välistä valtatietä 18. Moskovan välirauhansopimuksen alueluovutusten jälkeen tie katkesi uudelle rajalle. Onkamon ja Niiralan välinen tie jäi maantieksi, joka myöhemmin sai numeron 490. Numeron 70 tie sai vuoden 1996 tienumerouudistuksessa. Vuonna 2010 tiestä tuli osa valtatietä 9, ja tienumero 70 poistui käytöstä


title: Inkeri Karvonen

text: Inkeri Karvonen (s. 4. tammikuuta 1942, Kemijärvi) on suomalainen lastenkirjailija ja opettaja.


title: Inkeri Karvonen

text: Karvonen oli evakkolapsi ja päätyi lopulta Sallaan. Hän valmistui kansakoulunopettajaksi vuonna 1964 ja on hoitanut opettajan työtä siitä lähtien mm. Joutsassa ja vuosikymmeniä Kannuksessa.


title: Inkeri Karvonen

text: Karvosella on aviomies Olli (naimisissa vuodesta 1963), kahdeksan lasta sekä useita lapsenlapsia. Hänen tyttärensä Silja on aviossa Helsingin Sanomien kustantajan ja vastaavan päätoimittajan Mikael Pentikäisen kanssa.


title: Inkeri Karvonen

text: Karvonen kuuluu vanhoillislestadiolaiseen herätysliikkeeseen.


title: Yhteisresurssi

text: Yhteisresurssi on taloustieteessä luonnon tarjoama tai ihmisten tekemä hyödyke, jonka käyttöä on hankalaa tai kallista kontrolloida. Toisin kuin julkishyödykkeen tapauksessa, yhteisresurssin ongelmana on liiallinen käyttö. Liikakäyttöä voidaan rajoittaa esimerkiksi kiintiöin.


title: Yhteisresurssi

text: Perinteisiä esimerkkejä yhteisresursseista ovat yhteisessä käytössä olevat kalavedet ja laitumet. Klassinen esimerkki laidunten käytöstä tunnetaan nimellä yhteismaan ongelma. Kaupungeissa yhteisresuresseja ovat tieverkko ja puhdas ympäristö. Näiden resurssien liiallisesta käytöstä on seurannut kalakantojen romahdukset, kaupunkien ruuhkat ja luonnon saastuminen.


title: Yhteisresurssi

text: Yhteisresurssien tutkijoihin kuuluu Nobel-palkittu taloustieteilijä Elinor Ostrom.


title: George Robert Gray

text: George Robert Gray (8. kesäkuuta 1808 Chelsea – 6. toukokuuta 1872 Lontoo) oli englantilainen eläintieteilijä ja kustantaja.


title: George Robert Gray

text: Hänen isänsä oli eläintieteilijä, farmakologi ja kasvitieteilijä Samuel Frederick Gray (1766–1828). Myös hänen veljensä John Edward Gray (1800–1875) oli eläintieteilijä.


title: George Robert Gray

text: George Gray aloitti assistenttina British Museumissa 1831. Hänen ensi työnsä oli hyönteisten luettelointi ja 1833 hän julkaisi teoksen "Entomology of Australia". Hän vaikutti omalla osallaan Georges Cuvierin Animal Kingdom teoksen julkaisemiseen englanniksi. Gray kuvaili tieteelle lukuisia päiväperhoslajeja (Lepidoptera). Hän johti British Museumin lintutieteellistä osastoa 41 vuotta. 1866 hänet kutsuttiin Royal Societyn jäseneksi.


title: George Robert Gray

text: Gray kuvaili ja nimesi tieteelle useita lintulajeja, muun muassa jääkuikan. Hänen nimensä annettiin jättiläissirkkalinnulle ("Locustella fasciolata"), Gray's Grasshopper Warbler.


title: Parthenonin marmoriveistokset

text: Parthenonin marmoriveistokset ovat Ateenan Akropolis-kukkulalla sijaitsevan Parthenonin temppelin marmoriset koristeveistokset, jotka veistettiin kuvanveistäjä Feidiaan johdolla noin 447–432 eaa. Veistoksiin kuuluvat Parthenonin päätykolmiokoristelut, metoopit sekä friisit.


title: Parthenonin marmoriveistokset

text: Osa veistoksista on tuhoutunut ajan kuluessa. Vuonna 1806 Lordi Elgin (Thomas Bruce, 7. Elginin jaarli) vei pääosan säilyneistä veistoksista Britanniaan. Tämä osa tunnetaan usein nimellä Elginin marmorit. Vuonna 1817 kokoelma sijoitettiin British Museumiin. Parthenonin marmorit lukeutuvat museon kuuluisimpiin ja kiistellyimpiin esineisiin. Kreikan hallitus on useaan otteeseen vaatinut marmoriveistosten palautusta Ateenaan, mistä British Museum on toistuvasti kieltäytynyt. Kreikkaan jäänyt pienempi osa Parthenonin säilyneistä veistoksista on Akropolis-museossa Ateenassa. Lisäksi veistosten osia on myös mm. Louvressa, Vatikaanin museossa sekä Münchenin Glyptothekissä.


title: Parthenonin marmoriveistokset

text: Parthenonin veistoskoristelun työstäminen alkoi noin vuonna 447, ja se valmistui vuonna 432 eaa. Koristelutyöstä vastasi ajan tunnetuin kuvanveistäjä Feidias. Hän johti veistoksia työstäneitä kuvanveistäjiä ja veisti todennäköisesti monet veistoksista myös itse.


title: Parthenonin marmoriveistokset

text: Osa Parthenonin koristelusta on vuosisatojen aikana kadonnut tai tuhoutunut. 1800-luvun alkuun saakka parhaiten olivat säilyneet temppelin ulkoseinää palkistossa kiertävät noin 120 cm korkeat ja keskimäärin 125 cm leveät reliefikoristellut metooppilaatat sekä sisemmän palkiston metrin korkuinen friisi. Metoopeissa, jotka valmistuivat koristelusta ensimmäisenä, kuvataan myyttisiä taisteluita, ja friisissä Panathenaia-juhlan kulkuetta sekä olympolaisia jumalia. Huonommin säilyneet päätykolmiokoristelut, jotka valmistuivat viimeisenä, esittivät Atheneen liittyviä myyttejä.


title: Parthenonin marmoriveistokset

text: Parthenonin veistokset oli aikoinaan maalattu ainakin osittain. Kiistan kohteena on, kuinka suurelta osin ja millä väreillä ne oli maalattu. Tiedetään, että sisäkatot oli maalattu syvän sinisiksi ja että päätykolmioiden veistosryhmät oli maalattu kirkkain värein. Eräät tutkijat uskovat, että Parthenonin yläosat oli maalattu kirkkaan sinisiksi ja punaisiksi, jotta veistokset erottuisivat selvemmin alhaalta katsottaessa.


title: Parthenonin marmoriveistokset

text: Itäinen päätykolmio


title: Parthenonin marmoriveistokset

text: Temppelin itäpään päätykolmiossa oli kuvattu Athenen syntymä täydessä sotisovassa Zeuksen päästä. Keskellä olivat valtaistuimella istuva Zeus (vasemmalla) ja seisova Athene (oikealla). Näiden ympärillä olivat oletettavasti Hefaistos ja Hera sekä hevosvaljakkoryhmät. Vasemmalla puolella oli juokseva peplokseen pukeutunut nainen, mahdollisesti Artemis, sekä kaksi muuta peploforosta, jotka tulkitaan yleensä Demeteriksi ja Persefoneksi. Vasemmalla laidalla oli makoileva mieshahmo, joka tulkitaan yleensä Dionysokseksi. Oikealla puolella oli mieshahmo, joko Poseidon tai Hefaistos, sekä kolme naishahmoa, joiden tulkitaan yleensä olevan Hestia (tai Leto), Dione (tai Themis tai Artemis) ja Afrodite. Laidoilla ovat Helios sekä Selene-Nyks, jotka edustavat päivää ja yötä.


title: Parthenonin marmoriveistokset

text: Suurin osa päätykolmiokoristelusta on kadonnut, mukaan lukien keskeisimmät hahmot Zeus ja Athene. British Museumin kokoelmiin kuuluu osa vasemman ja oikean laidan veistoksista.


title: Parthenonin marmoriveistokset

text: Läntinen päätykolmio


title: Parthenonin marmoriveistokset

text: Temppelin länsipään päätykolmiossa oli kuvattu Athenen ja Poseidonin taistelu Attikan omistuksesta. Keskellä olivat Athene (vasemmalla) ja oliivipuu sekä Poseidon (oikealla). Vasemmalla puolella olivat Hermes ja Nike ja oikealla puolella Iris ja Amfitrite. Vasemmalla laidalla olivat mahdollisesti Kekrops, tämän tyttäret Aglauros, Pandrosos ja Herse, sekä Erysikhthon tai Erikhthonios ja Ilissos tai Kefisos. Oikealla laidalla katsotaan usein olleen Erekhtheuksen tyttäret Oreithyia, Kreusa ja Prokris sekä Ion. Toisen tulkinnan mukaan oikealla laidalla olisi ollut eleusislaisia edustaneita Poseidonin jälkeläisiä, kuten Metaneira lapsineen sekä Triptolemos, Eumolpos, Khione ja Kallirhoe.


title: Parthenonin marmoriveistokset

text: Kokonaisuus on säilynyt vielä itäpään koristeluja huonommin, sillä patsaista on jäljellä vain niiden torsoja. Veistosryhmä tunnetaan lähinnä Pausaniaan kuvauksesta. Lisäksi veistokset tunnetaan Jacques Carreyn vuonna 1674 tekemistä piirroksista aikana, kun ne olivat vielä paikallaan.


title: Parthenonin marmoriveistokset

text: Friisin metoopeissa, jotka kiersivät temppelin yläosaa, oli kuvattuna eteläsivulla lapiittien ja kentaurien taistelu (kentauromakhia), itäsivulla olympolaisten jumalten ja giganttien taistelu (gigantomakhia), länsisivulla kreikkalaisten ja amatsonien taistelu (amatsonomakhia) ja pohjoissivulla Troijan sodan tapahtumia.


title: Parthenonin marmoriveistokset

text: Metooppeja oli yhteensä 92 kappaletta, lyhyillä sivuilla 14 ja pitkillä sivuilla 32. Niiden korkeus oli 1,2 metriä ja leveys noin 1,25 metriä. Jokainen 92 marmorilaatasta kuvasi yhtä yksittäistä tapahtumaa, jossa oli yleensä kaksi hahmoa, kuten lapiitti ja kentauri. Parhaiten ovat säilyneet eteläsivun metoopit, kun taas pohjoissivun metoopeista yli puolet on tuhoutunut.


title: Parthenonin marmoriveistokset

text: Toinen friisi kiersi temppelin cellan ulkoseiniä. Sen kolmella sivulla oli kuvattuna ateenalaisten suurimman uskonnollisen juhlan Panathenaian kulkue, joka järjestettiin joka neljäs vuosi. Kulkue eteni friisissä cellan ulkoseinän lounaiskulmasta kohti itäpäätyä ja kulki yhtä aikaa sekä cellan pohjois- että eteläpuolella. Suurin osa kulkueesta koostuu hevosten ja hevosvaljakkojen muodostamista ryhmistä. Nämä on kuvattu sekä pohjois- että eteläsivun friisin länsiosaan. Seuraavana kummankin sivun itäosassa kulkueessa etenee uhrattavaksi vietäviä eläimiä (lehmiä ja lampaita) sekä soittajia ja uhriastioita kantavia ihmisiä. Neljännellä sivulla, itäpäädyssä, friisin keskellä oli kuvattuna kaikki olympolaiset jumalat seuraamassa Athenen kulttikuvan peploksen laskostamista. Laidoilla oli joukko miehiä ja naisia.


title: Parthenonin marmoriveistokset

text: Friisin pituus oli 160 metriä ja korkeus 1,02 metriä. Se koostui 115 marmorilaatasta. Friisissä esiintyy yhteensä 378 ihmistä ja jumalaa sekä yli 200 eläintä, joista suuri osa hevosia. Friisistä on säilynyt noin 130 metrin osuus. Parhaiten ovat säilyneet itä- ja länsipään friisit; pohjois- ja eteläsivujen friiseistä varsinkin keskiosa on tuhoutunut. Säilyneestä friisistä on British Museumissa noin 80 metriä, Akropolis-museossa noin 50 metriä ja Louvressa yksi laatta eli noin 2,1 metriä. Loput vähäiset osat ovat muissa museoissa.


title: Parthenonin marmoriveistokset

text: 1700- ja 1800-lukujen taitteessa Parthenonin veistokset alkoivat muun antiikin ajan taiteen ohella jälleen kiinnostaa eurooppalaisia uusklassismin virtauksen myötä. Tuossa vaiheessa Parthenonin alkuperäisistä veistoksista jo noin puolet oli tuhoutunut.


title: Parthenonin marmoriveistokset

text: Lordi Elgin nimettiin Britannian Konstantinopolin-suurlähettilääksi vuonna 1799. Kreikka oli tuolloin osa Osmanien valtakuntaa. Diplomaattista asemaansa hyväksikäyttäen Elgin hankki sulttaanilta luvat tehdä Akropoliilla piirroksia ja pienimuotoisia kaivauksia sekä ottaa mukaansa kivenkappaleita. Rakenteiden purkamiseen tai kokonaisten veistosten mukaanottoon sulttaanin lupa ei oikeuttanut.


title: Parthenonin marmoriveistokset

text: Lahjomalla Akropoliin varuskunnan komentajaa Elginin työryhmä sai heinäkuussa 1801 luvan irrottaa yhden metoopeista. Työryhmä jatkoi metooppien ja friisin irtiottoa vielä useiden kuukausien ajan pitämällä turkkilaiset virkamiehet tyytyväisinä toistuvilla lahjuksilla. Yhteensä turkkilaisia lahjottiin 21 902 punnalla. Irrotustyö oli tahdiltaan nopeaa ja varsin kovaotteista, mistä seurasi vaurioita marmorikoristelulle; yksi metooppilaatta esimerkiksi putosi vintturin petettyä ja murskautui täysin. Joitakin temppelin rakenteita tuhottiin, jotta koristeellisempia osia saatiin irrotettua. Irrotuksen ja kuljetuksen helpottamiseksi veistoksia pilkottiin. Välineinä purkutyössä olivat kivisahat ja rautakiilat.


title: Parthenonin marmoriveistokset

text: Parthenonin marmorikoristelun lisäksi Elgin otti Akropoliilta kokoelmiinsa muutakin muinaisesineistöä, esimerkiksi yhden viereisen Erekhtheion-temppelin karyatideista. Marmoriesineet toimitettiin Pireuksen satamaan, josta ne kuljetettiin Britanniaan vuonna 1806. Vuodesta 1807 lähtien ne olivat esillä Elginin omassa väliaikaisessa museossa. Elginin eräänä tavoitteena oli mahdollisesti käyttää marmoreita oman kartanonsa koristeluun. Vuonna 1816 rahapulaan ajautunut Elgin myi kokoelmansa British Museumille 35 000 punnalla.


title: Parthenonin marmoriveistokset

text: Elginiltä ostetut Parthenonin veistokset eli niin kutsutut Elginin marmorit sijoitettiin näytille British Museumiin vuonna 1817. Elginin marmoreihin kuuluu 56 friisien osaa, 15 metooppia sekä 17 päätykolmiokoristelujen osaa. Vuonna 1936 veistoksille perustettiin museoon oma galleriansa. Toisen maailmansodan ajan ne olivat suojassa pommituksilta Aldwychin metroasemalla.


title: Parthenonin marmoriveistokset

text: British Museumissa Parthenonin veistokset ovat nykyisin esillä salissa 18, joka sijaitsee museon länsisiivessä. Päätykolmiokoristelujen ja metooppien osat ovat esillä salin päädyissä, kun taas friisin osat on sijoitettu salin pitkille sivuille. Lisäksi Parthenonia ja sen osia esitellään viereisissä saleissa 18a ja 18b. Parthenonin marmorit lukeutuvat museon kuuluisimpiin ja kiistellyimpiin esineisiin.


title: Parthenonin marmoriveistokset

text: Ranskan lähettiläänä Konstantinopolissa toiminut Comte de Choiseul-Gouffier kilpaili Elginin kanssa pääsystä käsiksi Parthenonin veistoksiin. Hän onnistui saamaan Louis François Sébastien Fauvel'n avulla yhden osan temppelin friisistä sekä kaksi metooppia jo vuosina 1788–1798. Erilaisten vaiheiden jälkeen ranskalaisten saama friisin osa (noin 2,1 metriä) sekä toinen metoopeista eli eteläsivun metooppi numero 10 ovat nykyisin näytillä Louvressa. Lisäksi museossa on paloja temppelin muista veistoksista.


title: Parthenonin marmoriveistokset

text: Akropoliin alueen arkeologisissa kaivauksissa on vuosikymmenten kuluessa löydetty maan alta lisää Parthenonissa olleita veistoksia, jotka eivät olleet Elginin tai muiden saatavilla vielä 1800-luvun alussa. Nämä veistokset on sijoitettu Ateenan Akropolis-museoon. Lisäksi Parthenonin 1970-luvulta käynnissä olleiden kunnostustöiden yhteydessä loput temppeliin Elginiltä jääneet koristeosat on myös siirretty Akropolis-museoon. Niiden paikalle Parthenoniin on asennettu kopiot.


title: Parthenonin marmoriveistokset

text: Alkuvuodesta 2009 Ateenaan avattiin uusi Akropolis-museo, johon on varattu tilat myös nykyisin British Museumissa ja muissa museoissa säilytettäville marmoriveistoksille. Museossa on esillä kopiot muissa museoissa olevista veistoksista sekä rekonstruktioita kokonaan kadonneista veistoksista.


title: Parthenonin marmoriveistokset

text: Veistoksia koskeva huomio on pääosin suuntautunut British Museumissa oleviin marmoreihin, ja usein on keskusteltu juuri niiden palauttamisesta Kreikkaan. Elgin itse katsoi mahdollisesti pelastavansa veistokset, koska niiden kohtalo Kreikassa oli hänen aikanaan epävarma. Jotkut näkivät teon kuitenkin jo hänen omana aikanaan vandalismina ja ryöstönä. Elginin maanmiehistä erityisesti runoilija Lordi Byron vaati marmoreiden palautusta Kreikkaan. Hän otti käyttöön termin "elginismi", jolla viittasi kulttuurivandalismiin.


title: Parthenonin marmoriveistokset

text: Kreikka vaati Elginin viemiä marmoreita takaisin ensimmäisen kerran vuonna 1833 heti itsenäistymisensä jälkeen. Erityisesti 1980-luvulta lähtien Kreikka on toistuvasti vaatinut British Museumissa olevien veistosten palauttamista kotimaahansa, sekä kyseenalaistanut museon laillisen oikeuden veistoksiin. Vaatimukset kiihtyivät uuden Akropolis-museon avaamisen jälkeen. Kreikan pyyntöä kokoelman palauttamiseksi ovat tukeneet myös monet ulkomaiset yksityishenkilöt ja järjestöt. Parthenonin marmoreiden palauttamista tukemaan on perustettu kansalaisjärjestöjä useissa maissa. Myös Suomessa toimii Parthenonin veistosten palauttamiskomitea (Finnish Committee for the Restitution of the Parthenon Sculptures). Koska osa veistoksista on jo Ateenassa, palauttamisen sijasta puhutaan myös marmorien ”jälleenyhdistämisestä”.


title: Parthenonin marmoriveistokset

text: Syyskuussa 1998 Euroopan parlamentti suositteli ja tammikuussa 1999 Unesco kehotti Britannian hallitusta aloittamaan neuvottelut kokoelman palauttamiseksi Kreikkaan. Marraskuussa 2006 YK:n yleiskokous vahvisti Kreikan esityksen pohjalta tehdyn päätöslauselman kulttuuriomaisuuden palauttamisesta alkuperäismaahansa. Päätöslauselma ei itsessään velvoita takautuviin toimenpiteisiin, mutta Kreikassa se koettiin symboliseksi tueksi Parthenonin marmoreiden palautukselle.


title: Parthenonin marmoriveistokset

text: British Museum ei ole suostunut neuvottelemaan kokoelman siirrosta, sillä se katsoo olevansa lordi Elginiltä ostamiensa veistosten laillinen omistaja. Lisäksi British Museumin mukaan veistokset ovat museossa paremmin esillä laajemmassa kontekstissa, sillä museon kokoelmiin kuuluu suuri määrä esineitä samalta ajalta monilta eri maantieteellisiltä alueilta. Luonnollisesti museo pelkää samasta syystä myös mahdollisen palauttamisen muuttumista ennakkotapaukseksi, jonka perusteella museo joutuisi palauttamaan myös lukuisia muita muinaisjäänteitä.


title: Parthenonin marmoriveistokset

text: Eräs Parthenonin marmoriveistoksista lainattiin yllättäen Eremitaašiin loppusyksystä 2014. Tämä herätti välittömästi suuttumusta Kreikassa, koska British Museumista oli aikaisemmin kerrottu, ettei veistoksia voi siirtää.


title: Parthenonin marmoriveistokset

text: Unesco on tarjoutunut välittäjäksi palauttamisasiassa. Vuonna 2015 Yhdistyneitten kuningaskuntien hallitus torjui jälleen ehdotuksen ja kaikki vaatimukset marmorien palauttamisesta.


title: Antony Hewish

text: Antony Hewish (s. 11. toukokuuta 1924) on brittiläinen radioastronomi. Hän oli ensimmäinen tähtitieteilijä, joka palkittiin Nobelin fysiikanpalkinnolla vuonna 1974 yhdessä Martin Rylen kanssa. Hewish on Cambridgen yliopiston Cavendish-laboratoriossa emeritusprofessori ja tutkimusryhmän jäsen.


title: Antony Hewish

text: Hewishin opinnot Cambridgen yliopistossa keskeytyivät toisen maailmansodan takia. Hänet kutsuttiin ilmavoimiin, missä hän osallistui tutkan kehitystyöhön yhdessä Martin Rylen kanssa. Sodan jälkeen hän teki opintonsa loppuun ja liittyi Rylen tutkimusryhmään sai viran Cavendishin laboratoriossa. Hewish väitteli 1952. Ryhmä rakensi suuren radioteleskoopin, jonka avulla yksi Hewishin jatko-opiskelijoista, Jocelyn Bell Burnell, havaitsi radiolähteen, jota myöhemmin alettiin kutsua pulsariksi. Se, että Hewish ja Ryle saivat Nobelin mutta Bell ei kuulunut joukkoon, on herättänyt arvostelua. Toisten mielestä Bellin olisi ilman muuta kuulunut saada osuutensa Nobelista, toisten mukaan palkintoon johti laajempi tutkimustyö, muun muassa Rylen panos SAR-tutkien kehitystyössä.


title: Ulkosuodatin

text: Ulkosuodatin on nimitys akvaarioissa käytettävästä suodatintyypistä. Periaatteessa nimityksellä voitaisiin ymmärtää kaikkia suodatintyyppejä jotka sijaitsevat varsinaisen vesialtaan ulkopuolella mutta yleensä ulkosuodattimella tarkoitetaan nimenomaan altaan ulkopuolelle asennettavaa ulkopönttösuodatinta. Joten esimerkiksi valutussuodatinta tai leijuhiekkasuodatinta ei yleensä kutsuta ulkosuodattimeksi vaikkakin usein sijaitsevat altaan ulkopuolella.


title: Ulkosuodatin

text:
Ulkosuodatin on toiminta perusperiaatteeltaan melko yksinkertainen vaikkakin on olemassa myös varsin pitkälle kehitettyjä jaksoittaisella vedenohjausjärjestelmillä ja lämmitysvastuksilla varustettuja versioita. Vesi siis johdetaan lappoperiaatteella imuputkea pitkin altaan reunan yli letkuja pitkin itse suodattimen alaosaan. Sieltä vesi kulkeutuu suodatusmassojen läpi kohti laitteen kannessa olevaan pumppuun,josta vesi pumpataan letkuja pitkin ja suihkuputkien välityksellä takaisin altaaseen.
Ulkosuodattimen suodatustoimintaperiaate on laaja-alainen. Yleensä se toimii sekä mekaanisena suodattimena eli sihtinä ja sen lisäksi vaihtelevissa määrin biologisena suodattimena. Suodatusmateriaalivalinnoista riippuen laite voi toimia myös kemiallisena suodattimena. Muita tehtäviä ulkosuodattimella on vesikierron varmistaminen ja lämpökerrostumien tasaaminen altaassa.


title: Ulkosuodatin

text: Ulkosuodatin on sisäsuodattimen ohella yleisin akvaarioissa käytetty suodatintyyppi. Miltei kaikki käytössä olevat laitteet ovat teollisesti valmistettuja, koska tyyppi sopii siihen hyvin. Yleisimmät valmistusmaat ovat Saksa ja Italia. Myös kaukoidässä on laitevalmistusta. Tunnetuimpia tuotemerkkejä Suomessa ovat esimerkiksi Eheim, Fluval, Sacem ja Sera.


Irlannin tasavallan jalkapallomaajoukkue edustaa Irlannin tasavaltaa kansainvälisissä miesten jalkapallokilpailuissa. Se toimii Irlannin tasavallan jalkapalloliiton (FAI) alaisuudessa.


title: Irlannin tasavallan jalkapallomaajoukkue

text: Aikaisemmin koko Irlanti pelasi yhteisellä joukkueella, jonka seuraaja on nykyinen Pohjois-Irlannin maajoukkue. Irlannin tasavallan jalkapalloliiton edeltäjä Irlannin vapaavaltion jalkapalloliitto perustettiin 1923 ja maajoukkue pelasi ensimmäisen ottelunsa Torinossa Italiaa vastaan 1926. Vaikka Irlannin maajoukkue osallistui arvokilpailukarsintoihin 1930-luvulta lähtien, se esiintyi ensimmäistä kertaa arvokilpailuissa vasta vuoden 1988 Saksan EM-kilpailuissa. Tätä seurasi paikka vuoden 1990 Italian MM-kilpailuissa. Vaikka jalkapallo on Irlannissa perinteisesti jäänyt muiden lajien varjoon, on Irlannin jalkapallomaajoukkue pärjännyt kansainvälisesti melko hyvin viime vuosina. Suurin osa maajoukkuepelaajista pelaa Englannin sarjoissa.


text: MM-kilpailut:


text: EM-kilpailut:


title: Ranskan Guinea

text: Ranskan Guinea () oli Ranskan siirtomaa, joka oli osa Ranskan Länsi-Afrikkaa. Se sijaitsi silloisten Brittiläisen Sierra Leonen (nykyinen Sierra Leone) ja Portugalin Guinean (nykyinen Guinea-Bissau) välissä. Ranskan Guinean rajat muuttuivat ajan myötä, mutta vuonna 1958 ne olivat samat nykypäivän itsenäisen Guinean rajojen kanssa.


title: Ranskan Guinea

text: Alue joutui Ranskan yliherruuden alaisuuteen 1800-luvun keskivaiheilla, ja vuonna 1891 siitä tehtiin erillinen siirtomaa, jonka rajat olivat samat kuin aikaisemman siirtomaan Rivières du Sudin (1882–1891). Aluetta olivat vaatineet itselleen myös Iso-Britannia, Saksa ja Portugali, jotka kuitenkin olivat jo sitä ennen luopuneet vaatimuksistaan.


title: Ranskan Guinea

text: Ranska hallitsi Guineaa vuoteen 1958. Valtio itsenäistyi Ranskasta vuonna 1958 Charles de Gaullen vuoden 1958 perustuslain hylkäämisen jälkeen. Tällöin Ranskan Guinea oli ainoa siirtomaa, joka hylkäsi uuden perustuslain. Ranskan Guineasta tuli nykypäivän Guinea, pitäen ranskan virallisena kielenään.


title: NHL-kausi 1930–1931

text: Kausi 1930–1931 oli National Hockey Leaguen 14. kausi. Sen aikana kymmenen joukkuetta pelasi kukin 44 runkosarjaottelua. Stanley Cupin vei toisen kerran peräkkäin Montreal Canadiens, joka kukisti Chicago Black Hawksin otteluvoitoin 3–2 viiden pelin loppuottelusarjassa.


title: NHL-kausi 1930–1931

text: Kauden aikana Art Ross teki katkeran valituksen Stanley Cup -finaalien toteutustavasta. Montreal Canadiens oli nimittäin voittanut hänen joukkueensa kahdessa peräkkäisessä pelissä kaudella 1929–30. Valituksen seurauksena NHL:n johtokunta päätti, että loppuottelusarja pelattaisiin jatkossa paras viidestä -järjestelmällä.


title: NHL-kausi 1930–1931

text: Suuri lamakausi oli alkanut verottaa NHL:ää. Taloudellisten ongelmien selvittämiseksi Pittsburgh Pirates muutti Philadelphiaan, ja siitä tuli Philadelphia Quakers, mutta joukkueessa ei ollut mitään, millä se olisi voittanut otteluita tai faneja puolelleen. Tarkoituksena oli, että joukkue viipyisi Philadelphiassa vain siihen asti, kunnes Pittsburghiin saataisiin uusi areena. Hallia ei kuitenkaan rakennettu, joten joukkueen historia päättyi ainoastaan yhden uudessa kaupungissa vietetyn kauden jälkeen. Myös Ottawa Senators oli taloudellisissa vaikeuksissa, mutta muuttamisen sijaan joukkue myi tähtensä ja tulevan Hockey Hall of Fame -pelaajan King Clancyn Toronto Maple Leafsille 35 000 dollarista ja kahdesta pelaajasta. Tämä vahingoitti joukkuetta, ja yleisömäärät vähenivät entisestään. Tosin vaikka ottelu Philadelphia Quakersia vastaan ei juurikaan kerännyt yleisöä, seurasi Montreal Canadiensin voittoa Ottawasta yli 10 000 silmäparia. Ottawan fanit olivat selvästikin valikoivia sen suhteen, mitä joukkueita he tulivat katsomaan.


title: NHL-kausi 1930–1931

text: Runkosarjan pistepörssin voitti Howie Morenz, joka houkutteli lamakaudesta huolimatta runsaasti yleisöä NHL-kaukaloihin muuallakin kuin Montrealissa. Detroit Cougars vaihtoi kaudelle 1930-31 nimensä Detroit Falconsiksi.


title: NHL-kausi 1930–1931

text: "Lyhenteiden selitys: O = Ottelut, M = Maalit, S = Syötöt, P = Pisteet, RM = Rangaistusminuutit"


title: NHL-kausi 1930–1931

text:
Pudotuspeleissä kummankin divisioonan sijoille 2-3 sijoittuneet pelasivat vastakkaisen divisioonan joukkueita vastaan pääsystä välieriin. Välieriin pääsivät suoraan divisioonien voittajajoukkueet. välierissä kohtasivat toisensa divisioonien voittajat, sekä ensimmäiseltä kierrokselta jatkoon päässeet. Puolivälierissä paremmuuden ratkaisivat kahden ottelun yhteismaalit. Divisioonavoittajien välierä ja loppuottelu pelattiin paras viidestä menetelmällä.
Chicago Black Hawks otti varhaisen 2–1-johdon ensi kertaa paras viidestä -järjestelmällä pelatussa loppuottelusarjassa. Montreal Canadiens tuli kuitenkin takaisin peliin mukaan ja voitti sarjan lopulta 3–2. Tämä oli joukkueen toinen peräkkäinen Stanley Cup -voitto.


title: Ikaalisten vaakuna

text:
Ikaalisten vaakunan on suunnitellut Pentti Papunen. Vaakunan selitys on ”kultaisessa kentässä sininen paalu, jossa kolme hopeista airoa vieretysten”, ja se on alun perin vahvistettu Ikaalisten maalaiskunnan kunnanvaakunaksi 17. huhtikuuta 1956. Vaakunan sininen paalu ja airot kuvaavat vesireittien merkitystä alueelle aina pohjankäynnistä siihen aikaan saakka, kun kirkkoveneitä vielä käytettiin. Ikaalisten kauppala otti vaakunan käyttöönsä maalaiskunnan kanssa tehdyn kuntaliitoksen yhteydessä vuonna 1972.
Alkuperäinen Ikaalisten epäitsenäiselle kauppalalle 16. lokakuuta 1961 vahvistettu vaakuna oli myös Papusen suunnittelema. Sen vaakunaselitys on ”sinisessä kentässä hopeinen aaltokoroinen paalu, josta versoo kummallekin puolen kolme kultaista lehmuksen lehteä”. Vaakunan aaltokoroinen paalu kuvastaa kauppalan sijaintia vesistön äärellä ja lehmuksen lehdet jalopuuistutuksia.


title: George Lakoff

text: George P. Lakoff (s. 24. toukokuuta 1941) on lingvistiikan (ja erityisesti kognitiivisen lingvistiikan) professori Kalifornian yliopistossa Berkeleyssä, missä hän on opettanut vuodesta 1972 lähtien. Vaikka osa hänen tutkimustyöstään onkin keskittynyt kielitieteen yleisiin ongelmiin, kuten kielellisten konstruktioiden kieliopillisuuteen, hän on tunnetuin ideoistaan metaforien keskeisyydestä ihmisen toiminnassa, poliittisessa käyttäytymisessä ja yhteiskunnassa. Lakoff on myös perustanut progressiivisen ajatusmyllyn, Rockridge Instituten.


title: George Lakoff

text: Lakoff aloitti uransa oppilaana ja myöhemmin opettajana transformationaalisen kieliopin parissa, jonka oli kehittänyt MIT:n professori Noam Chomsky. 1960-luvun loppupuolella hän kuitenkin liittyi muutamien muiden alan entisten oppilaiden joukkoon, ja ryhtyi levittämään generatiivisen semantiikan sanomaa vaihtoehtona Chomskyn generatiiviselle syntaksille. Lakoffin ja Chomskyn erimielisyydet aikaansaivat eri kielitieteilijöiden välillä tulisia ja katkeria väittelyitä.


title: George Lakoff

text: Lakoffin alkuperäinen teoria konseptuaalisesta metaforasta julkaistiin Mark Johnsonin kanssa kirjoitetussa kirjassa "Metaphors We Live By" vuonna 1980.


title: George Lakoff

text: Läntisen tieteen perinteessä metafora on nähty ainoastaan kielellisenä konstruktiona. Lakoffin tutkimuksen ydin on ollut hänen argumenttinsa, että metaforat ovat ensisijaisesti mielellisiä konstruktioita, ja että ne ovat keskeisiä ajattelun kehityksessä. Ajattelu ilman metaforia on Lakoffin mukaan mahdollista vain, kun kyseessä puhtaasti fyysinen todellisuus. Mitä abstraktimpi ajatus, sitä useampia kerroksia metaforia tarvitaan sen ilmaisuun. Ihmiset eivät itse huomaa näitä metaforia useista syistä. Yksi syy on, että metaforat ovat 'kuolleet' emmekä enää tunnista niiden alkuperää. Toinen syy on, ettemme vain kiinnitä huomiota siihen, mitä tapahtuu.


title: George Lakoff

text: Esimerkiksi väittelytilanteessa piilevä metafora on sodankäyntiin liittyvä:Lakoff mielsi ajattelun kehityksen parempien metaforien kehityksenä. Jonkun alan tiedon soveltaminen toisella alalla tarjoaa uusia näkökulmia ja ymmärrystä.


title: George Lakoff

text: Etniseltä taustaltaan Lakoff on juutalainen.


title: Madagaskarin petoeläimet

text: Madagaskarin petoeläimet tai falanukit ("Eupleridae") on ainoastaan Madagaskarin saarella elävä petoeläinten heimo. Se koostuu kahdesta alaheimosta, joista toinen, "Euplerinae", luettiin aiemmin sivettieläimiin, toinen, "Galidiinae" taas mangustien heimoon.


title: Nakasu-Kawabatan metroasema

text: Nakasu-Kawabatan metroasema () on Fukuokan kaupungin Hakatan suuralueella sijaitseva metroasema. Nakasu-Kawabatan asema on yhdeksäs asema Kūkō-linjalla Meinohaman aseman päästä lukien ja ensimmäinen asema Hakozaki-linjalla. Asema on avattu 20. huhtikuuta 1982.


title: Nakasu-Kawabatan metroasema

text: Asema on rakennettu kolmeen kerrokseen maan alle, joista päällimmäinen on sisäänkäyntikerros, jossa sijaitsevat portit ja lipunmyynti. Keskimmäinen kerros on Kūkō-linjan käytössä, alempi Hakozaki-linjan käytössä. Raiteet yhdistyvät ennen Tenjinin asemaa ja junat jatkavat vuorotellen Meinohamaan asti.


title: Nakasu-Kawabatan metroasema

text: Tärkeitä paikkoja ja rakennuksia aseman lähistöllä ovat esimerkiksi:


title: Ikaalisten Tarmo

text: Ikaalisten Tarmo on vuonna 1908 perustettu ikaalislainen pesäpallon erikoisseura. Tarmon joukkue voitti naisten pesäpalloilun Suomen mestaruuden kolmasti peräkkäin vuosina 1985–1987 ja neljännen kerran vuonna 1991. Seuran tunnetuimpiin pelaajiin kuuluvat muun muassa Päivi Ikola (Lähteenmäki), Anne Ylinen (Herttua), Minna Vienola (Marjamäki) ja Johanna Nieminen.


title: Ikaalisten Tarmo

text: Vuosina 1908–1976 Tarmo toimi urheilun yleisseurana, jonka puitteissa harrastettiin lähes kaikkia mahdollisia urheilulajeja, joiden harrastamiseen paikkakunnalla oli ylipäätään mahdollisuus. Vuonna 1922 perustettiin urheiluseura Ikaalisten Urheilijat, jonka alaosastoksi myös Tarmo liittyi. Samana vuonna Tahko Pihkala laati pesäpallon ensimmäiset lajisäännöt. Heti ensimmäisenä vuonna Tarmo ylti valtakunnallisen mestaruussarjan välieriin, jossa kuitenkin hävisi Helsingin Pallonlyöjille. 1970-luvun alussa aloitettin myös tyttöjen pesäpallotoiminta Seppo Lemolan johdolla. Vuonna 1977 Tarmon pesäpallotoiminta eriytettiin omaksi erikoisseurakseen Ikaalisten Urheilijoiden pesäpallo-osastosta.


title: Ikaalisten Tarmo

text: Naisten joukkue pysyi kasassa vielä viisi vuotta viimeisen mestaruuden jälkeen vaihtelevalla menestyksellä. Viimeinen saavutus oli kesällä 2006 pääsy ykkössarjan karsintoihin, joissa kuitenkin tuli tappio Hämeenkyrön Räpsälle.


title: Ikaalisten Tarmo

text: Miesten SM-sarjaan seura nousi kaudeksi 1980. Ykkössarjassa joukkue taisteli ensin säilymisestään 1981 ja vuonna 1982 nousi jälleen mestaruussarjaan. Vuonna 2011 Tarmo solmi farmisopimuksen Superpesistä pelaavan Kankaanpään Mailan kanssa. Tarmo luopui Miesten suomensarjan sarjapaikastaan kaudelle 2013 ja joukkue fuusioitiin KaMan joukkueeseen.


title: Ikaalisten Tarmo

text: Kaudella 2013 Tarmon ainoa aktiivinen joukkue oli E-pojissa.


title: Ikaalisten Tarmo

text: Syksyllä 2017 Tarmo ilmoitti elvyttävänsä toimintansa sekä miesten että naisten suomensarjajoukkueilla. Naisten puolelle joukkue tulee sarjapaikan siirtona Hämeenkyrön Räpsältä. Miesten puolella suomensarjajoukkue puolestaan rakentuu Manse PP:n ja Kankaanpään Mailan kanssa tehtyjen seurasopimusten pohjalle. Sopimus hyödyttää kaikkia osapuolia sillä näin saadaan rakennettua alueen junioreille mielekäs pelaajapolku junioreista Tarmon suomensarjajoukkueesseen ja edelleen Mansen ykköspesisjoukkueeseen ja KaMa:n superpesisjoukkueeseen.


title: Ikaalisten Tarmo

text: Etenijäkuningatar:


title: Ikaalisten Tarmo

text: Lyöjäkuningatar:


title: Ikaalisten Tarmo

text:
Kärkilyöntikuningatar:
Vuoden jokeri:


title: Ikaalisten Tarmo

text: Vuoden lukkari:


title: Ikaalisten Tarmo

text:
Vuoden pesäpalloilija:
Vuoden pelinjohtaja:


title: Parkanon vaakuna

text: Parkanon vaakunassa on sinisessä kentässä aaltokoroinen kultahirsi ja sen päällikkeenä pystyssä kultainen mänty, jonka kuoritut kyljet ovat hopeiset. Männyn latvan molemmin puolin on saatteena seitsemänsakarainen hopeinen tähti. Vaakunan on suunnitellut Germund Paaer ja se otettiin käyttöön vuonna 1950. Oletetaan että pitäjän nimi johtuisi niin sanotusta "parkkamännystä", parkkileivän aineksesta.


title: Kankaanpään vaakuna

text: Kankaanpään vaakuna on saanut aiheensa kunnan asutuksen alkuajoista, joiden syntymistä metsäalueiden keskelle vaakuna kuvaa. Samalla se viittaa myös Kankaanpään nimeen.


title: Kankaanpään vaakuna

text: Vaakunan selitys kuuluu: ”sinisessä kentässä alainen, yläreunaltaan liekkikoroinen hopeahirsi, jonka päälikkeenä pystyssä kultamänty.” Vaakunan on suunnitellut Carolus Lindberg, ja se vahvistettiin käyttöön 12. lokakuuta 1951.


title: Patriarkka (mormonismi)

text: Patriarkka on Myöhempien aikojen pyhien liikkeessä eräs pappeuden viroista. Patriarkan tehtävänä on antaa kirkon jäsenille patriarkaalinen siunaus. Patriarkkaa voidaan kutsua myös evankelistaksi. Patriarkkaa pidetään yleensä yhtenä Melkisedekin pappeuden viroista, mutta toisinaan sitä pidetään omana pappeutenaan, patriarkaalisena pappeutena. Joissain myöhempien aikojen pyhien yhteisöissä on vain yksi patriarkka, jota kutsutaan johtavaksi patriarkaksi (engl. "Presiding Patriach"). Hän saattaa olla korkein kirkon viranhaltijoista. MAP-kirkossa patriarkkoja on useita, eikä erillistä johtavan patriarkan virkaa enää ole.


title: Patriarkka (mormonismi)

text: Ensimmäinen myöhempien aikojen pyhien liikkeen patriarkka oli profeetta Joseph Smithin isä Joseph Smith Sr. Hän toimi koko kirkon ainoana patriarkkana. Kuolinvuoteellaan hän siunasi seuraajakseen Joseph Smithin veljen Hyrum Smithin, joka kärsi marttyyrikuoleman yhdessä veljensä kanssa. Häntä seurasi hänen poikansa William Smith. Myöhempien aikojen pyhien liikkeen kirkot ja uskonyhteisöt, joilla on patriarkan virka, johtavat sen taaksepäin aina Joseph Smith Sr:iin saakka.


title: Patriarkka (mormonismi)

text: Kristuksen yhteisö eli entiseltä nimeltään Reorganisoitu myöhempien aikojen pyhien Jeesuksen Kristuksen kirkko on säilyttänyt johtavan patriarkan viran. Johtava patriarkka oli profeetta Joseph Smithin sukua suoraan alenevassa polvessa aina vuoteen 1958, jolloin johtavaksi patriarkaksi valittiin Roy Cheville. Kristuksen yhteisön otettua käyttöön naispappeuden patriarkka-termiä lakattiin käyttämästä. Nykyään kirkko viittaa patriarkkoihin vain evankelistoina, ja johtavasta patriarkasta on tullut johtava evankelista.


title: Patriarkka (mormonismi)

text: Kristuksen yhteisössä evankelistan virkaan kutsuu kahdentoista apostolin neuvosto johtavan evankelistan neuvosta. Kahdentoisa apostolin neuvosto ja kirkon ensimmäinen presidenttikunta nimittävät virkaan, ja kirkon jäsenet hyväksyvät nimityksen joko maailmakonferenssissa tai lähetyskonferenssissa. Kristuksen yhteisön evankelistat jakavat evankelisia siunauksia, joita kirkko pitää sakramentteina eli pyhinä toimituksina. Evankelisen siunauksen voivat saada yksittäisten kirkon jäsenten lisäksi myös kokonaiset perheet tai seurakunnat.


title: Patriarkka (mormonismi)

text: MAP-kirkossa oli johtavan patriarkan virka aina vuoteen 1979, jolloin johtava patriarkka Eldred G. Smith vetäytyi aktiivisesta velvollisuuksiensa hoitamisesta nimeämättä itselleen seuraajaa. Johtavan patriarkan tehtäviin kuului ennen muuta patriarkaalisten siunausten antaminen sellaisilla kirkon alueilla, joilla ei ollut omaa patriarkkaa. Nykyään kirkossa on riittävä määrä patriarkkoja, jotta kirkon jäsenet voivat saada heille kuuluvat patriarkaaliset siunaukset, ja on epäselvää, tullaanko Smithille nimeämään seuraaja hänen kuolemansa jälkeen.


title: Patriarkka (mormonismi)

text: Järjestettäessä kirkon vaarnaa vaarnalle kutsutaan myös patriarkka jakamaan vaarnan jäsenille patriarkaalisia siunauksia. Patriarkat kutsuu kahdentoista apostolin neuvosto. Yksi kahdestatoista apostolista vihkii patriarkan, mutta myös vaarnan presidentti voidaan valtuuttaa se tekemään. Patriarkan virka on elinikäinen. Patriarkka voi tosin vetäytyä velvollisuuksiensa hoitamisesta iän tai sairauden perusteella, mutta hän pysyy silti patriarkkana ja hän saa kutsuttuna edelleenkin toimittaa patriarkaalisia toimituksia. Näin voi tapahtua esimerkiksi, jos vaarnan patriarkka kuolee eikä hänelle voida heti kutsua seuraajaa. Jos virkatehtävistään vetäytynyt patriarkka palaa hoitamaan virkatehtäviään, häntä ei ole tarpeen vihkiä uudelleen virkaansa, hänet vain erotetaan siihen. piispan virka on ainoa toinen virka kirkossa, jossa voidaan menetellä näin.


title: Patriarkka (mormonismi)

text: Patriarkan pääasiallinen virkatehtävä on siunata vaarnansa jäseniä patriarkaalisella siunauksella. Hän saa siunata samalla siunauksella myös omia jälkeläisiään, riippumatta siitä, missä päin maailmaa nämä asuvat.


title: Patriarkka (mormonismi)

text: Myöhempien aikojen pyhien Jeesuksen Kristuksen kirkon käsityksen mukaan jokainen perheenisä, jolla on Melkisedekin pappeus, on kutsuttu siunaamaan perhettään eräänlaisella patriarkaalisella siunauksella. Tämä ei kuitenkaan korvaa patriarkan lausumaa siunausta. Patriarkan ominaisuus tarkoittaa myös sitä, että perheenisä on kutsuttu ottamaan perheessään hengellinen johtoasema ja suorittamaan siinä pappeuden toimituksia, rukoilemaan perheensä puolesta ja siunaamaan perheenjäseniään.


title: Patriarkka (mormonismi)

text: Katolisessa kirkossa ja Idän ortodoksisissa kirkoissa patriarkka on vanhojen kirkkojen eli patriarkaattien johtaja. Kyseessä voi olla myös korkea-arvoisen piispan kunnianimi.


title: Karvian vaakuna

text: Karvian vaakuna on Karvian kunnan tunnus. Sen aihe viittaa pitäjän metsiin ja Kyrön skanssiin, hirsivarusteiseen linnakkeeseen, joka perustettiin 30-vuotisen sodan aikaan 1635 vahtimaan sotaväenottoa pakoon pyrkiviä sotilaskarkureita.


title: Karvian vaakuna

text: Vaakunan selitys on ”sinisessä kentässä kuusikoroisen tyviön yläpuolella linnake, kaikki kultaa.” Vaakunan on suunnitellut Olof Eriksson, ja Karvian kunnanvaltuusto hyväksyi sen kokouksessaan 23. joulukuuta 1955. Sisäasiainministeriö vahvisti vaakunan käyttöön 28. maaliskuuta 1956.


title: Honkajoen vaakuna

text: Honkajoen vaakuna on Honkajoen kunnan tunnus, ja se on saanut aiheensa vanhoista perinteistä ja Satakunnan maakunnasta. Haarikka edustaa kädentaitoja ja näistä syntyvää esineistöä, kun taas tähti on peräisin maakunnan vaakunasta.


title: Honkajoen vaakuna

text: Vaakunan on suunnitellut Ahti Hammar ja se vahvistettiin Honkajoen vaakunaksi 12. joulukuuta 1952. Vaakunan selitys on ”sinisessä kentässä kaksikorvainen kultainen haarikka, jonka yläpuolella seitsenkärkinen hopeatähti”


title: Kihniön vaakuna

text: Kihniön vaakuna on Kihniön kunnan tunnus. Sen aiheen palkit muistuttavat kehyssahaa ja viittaavat metsätöihin ja puusta tehtävien tavaroiden valmistukseen.


title: Kihniön vaakuna

text: Vaakunan selitys on ”sinisessä kentässä kaksi kultaista, alapuolelta sahakoroista palkkia.” Vaakunan on suunnitellut Toivo Vuorela, ja Kihniön kunnanvaltuusto hyväksyi sen kokouksessaan 29. kesäkuuta 1960. Sisäasiainministeriö vahvisti vaakunan käyttöön 10. lokakuuta samana vuonna.


title: Oz Fox

text: Oz Fox (oikea nimi Richard Alfonso Martinez, synt. 18. kesäkuuta 1961) on kristillisen metalliyhtye Stryperin kitaristi. Martinez liittyi vuonna 1983 Robert Sweetin ja Michael Sweetin yhtyeeseen, josta tuli pian Stryper. Taiteilijanimenään Martinez alkoi alusta alkaen käyttää nimeä Oz Fox, jonka hän oli saanut, koska kuunteli ja soitti paljon Black Sabbathia ja Ozzy Osbournea, jonka laulua hän pystyi jäljittelemään soittaessaan Black Sabbathin covereita ennen Stryperiin liittymistään.


title: Oz Fox

text: Oz Foxin soittotyyli on saanut vaikutteita erityisesti Eddie Van Halenilta. Foxilla olikin tapana lämmitellä soittamalla nuotilleen Van Halenin kappaleen "I'm the One" ennen Stryperin konsertteja. Hän johti Los Angelesin piireissä kehityssuuntaa, jossa kitaristit hyödynsivät runsaasti tekniikoita kuten tilutus, sweeping, string skipping ja tremolo yhdessä aikalaisten muusikoiden kuten George Lynch, Warren DeMartini, Jake E. Lee, Mick Mars ja Tony Palacios kanssa.


title: Oz Fox

text: Foxin soitto on verrattavissa edellä mainittujen kitaristien tyyleihin. Foxia pidetään Stryperin ykköskitaristina, vaikka yhtyeen laulaja Michael Sweetkin soittaa monia sooloja. Sen lisäksi, että Oz soittaa pääasiassa kaikki kitarat levyillä, hän myös laulaa kappaleisiin taustat sekä studiossa että konserteissa. Oz Fox on myös kirjoittanut muutamia Stryperin kappaleista, suosituimpana "To Hell with the Devil" albumilla oleva "The Way". Michael Sweetin jätettyä yhtyeen vuonna 1992 Fox siirtyi yhtyeen laulajaksi 4 kuukauden ajaksi, kunnes yhtye hajosi kokonaisuudessaan vuonna 1993.


title: Oz Fox

text: Stryperin jälkeen Oz Fox on soittanut useissa hankkeissa mukaan lukien hänen ja Stryper-basisti Timothy Gainesin omassa yhtyeessä Sindizzy, joka julkaisi vuonna 1998 albumin "He's not dead". Sindizzy jäi kuitenkin lyhyeksi hankkeeksi Foxin liittyessä takaisin Stryperiin yhtyeen comebackin vuoksi vuonna 2003. Vuonna 2005 Fox levytti Michael Sweetin, Robert Sweetin ja yhtyeen uuden basistin, Tracy Ferrien kanssa "Reborn"-levyn.


title: Oz Fox

text: Vuonna 2006 Oz Fox liittyi toiseen 1980-luvulla syntyneeseen kristilliseen metalliyhtyeeseen, Bloodgoodiin, mutta hän on ilmoittanut sen olevan kakkossijalla Stryperin jälkeen.


title: Oz Fox

text: 5. kesäkuuta CNN uutisoi, että Fox avioitui Las Vegasissa Annie Lobértin kanssa, entisen prostituoidun, joka kääntyi evankeliseksi kristityksi oltuaan 11 vuotta ihmikauppakierteessä. Seremonia näytettiin reaaliajassa Internetin kautta. Lobért johtaa järjestöä nimeltä "Hookers for Jesus", joka evankelioi vielä kaduilla toimiville prostituoiduille.


title: F-jakauma

text: F-jakauma on todennäköisyyslaskennassa ja tilastotieteessä jatkuva todennäköisyysjakauma. Sen johti ensimmäisenä George Snedecor, ja se on nimetty Ronald Fisherin mukaan. F-jakaumaa sovelletaan yleisesti tilastollisen testisuureen jakaumana nollahypoteesin ollessa voimassa.


title: F-jakauma

text: F-jakaumalla on läheinen yhteys "Χ"-jakaumaan. Jos riippumattomat satunnaismuuttujat "U" ja "U" ovat "Χ"-jakautuneita vapausasteilla "d" ja "d", niin tällöin


title: F-jakauma

text: noudattaa F-jakaumaa.


title: Patriarkaalinen pappeus

text: Patriarkaalinen pappeus (joskus käytetään myös nimitystä Aabrahamin pappeus) on Myöhempien aikojen pyhien liikkeessä yksi pappeuden kolmesta muodosta. Kaksi muuta pappeutta ovat Aaronin pappeus ja Melkisedekin pappeus. Toisin kuin kaksi muuta pappeuden muotoa, patriarkaalinen pappeus on hyvin kiistanalainen. Suurin osa Myöhempien aikojen pyhien Jeesuksen Kristuksen kirkon teologeista ei pidä patriarkaalista pappeutta itsenäisenä pappeuden muotona, vaan Melkisedekin pappeuden erityisenä muotona, joka toteutuu patriarkan virassa. Sitä vastoin eräissä fundamentalistissa mormoniyhteisöissä patriarkaalisella pappeudella on vahva asema.


title: Patriarkaalinen pappeus

text: Toisin kuin Melkisedekin pappeus ja (Aaronin kirjaimellisia jälkeläisiä lukuun ottamatta) Aaronin pappeus, patriarkaalinen pappeus kulki profeetta Joseph Smithin mielestä suvussa suoraan etenevässä polvessa. Hänen mukaansa Aadam sai patriarkaalisen pappeuden Jumalalta, ja häneltä se periytyi ensin Aabelille ja tämän kuoleman jälkeen Seetille. Heiltä patriarkaalisen pappeuden valtuudet siirtyivät ihmiskunnassa eteenpäin.


title: Patriarkaalinen pappeus

text: Smith puhui ensi kertaa patriarkaalisesta pappeudesta siunatessaan isänsä Joseph Smith Sr:n patriarkaaliseen virkaan 18. joulukuuta 1833. Nauvoon temppelin rakennustöiden aikana 27. elokuuta 1843 Smith puhui eräässä esitelmässään "kolmesta suuresta pappeuden siunauksesta", ja mainitsi niiden joukossa myös patriarkaalisen pappeuden. Puheessaan Smith tuntuu liittävän patriarkaalisen pappeuden ennen muuta rakenteilla olevaan temppeliin ja siellä saataviin siunauksiin. On mahdollista, että hän patriarkaalisesta pappeudesta puhuessaan tarkoitti sinetöintiä ja sitä, kuinka sukupolvet liittyvät toisiinsa temppelissä tehtävien pyhien toimitusten kautta.


title: Patriarkaalinen pappeus

text: MAP-kirkossa oli Joseph Smithin veljen Hyrum Smithin jälkeläinen johtavana patriarkkana aina vuoteen 1979, jolloin tuolloinen johtava patriarkka Eldred G. Smith vetäytyi eläkkeelle siunaamatta itselleen seuraajaa. Kirkko ilmoitti virallisesti kirkossa olevan niin paljon patriarkkoja, että jokainen kirkon jäsen saa itselleen kuuluvan patriarkaalisen siunauksen, eikä johtavan patriarkan virka enää näin ollen ole tarpeellinen. Tämän myötä patriarkaalinen pappeus tuntuu menettäneen merkitystään.


title: Jämijärven vaakuna

text: Jämijärven vaakuna on Jämijärven kunnan tunnus. Sen aihe viittaa paikkakunnan keskeiseen merkitykseen ilmailussa ja ilmailu-urheilussa. Jämijärven lentokenttä on edelleen yksi tärkeimmistä kevytilmailun keskuksista Suomessa.


title: Jämijärven vaakuna

text: Vaakunan selitys on ”kultakentässä palkki, jonka kummallakin puolella saatteena palkeittain lentävä pääskynen, kaikki sinistä.” Vaakunan on suunnitellut Gustaf von Numers, ja Jämijärven kunnanvaltuusto hyväksyi sen kokouksessaan 23. syyskuuta 1964. Sisäasiainministeriö vahvisti vaakunan käyttöön 26. huhtikuuta 1965.


title: Turo Järvinen

text:
Turo Järvinen (s. 6. tammikuuta 1982 Espoo) on suomalainen entinen jääkiekkoilija.
Järvinen on EPS:n (Espoon Palloseuran) kasvatti. Ensimmäiset pelit SM-liigassa Järvinen pelasi kaudella 2001–2002. Seuraavien kausien aikana Järvinen vakiinnutti paikkansa HIFK:n liigajoukkueessa. Järvinen oli HIFK:n kokoonpanossa, kun joukkue voitti SM-pronssia kaudella 2003–2004. Kaudella 2006–2007 Järvinen valittiin HIFK:n kapteenistoon.


title: Turo Järvinen

text: Järvinen siirtyi kaudeksi 2007–08 Ilvekseen, jonka kanssa hän teki kahden vuoden sopimuksen huhtikuussa 2007 pelattuaan viisi täyttä kautta HIFK:ssa. Ilveksessä Järvinen pelasi kahden kauden ajan. Hän palasi HIFK:hon kaudeksi 2009–2010. HIFK:ssa Järvinen oli voittamassa Suomenmestaruutta keväällä 2011.


title: Timothy Gaines

text: Timothy ”Tim” Gaines (oikealta nimeltään Timothy James Hagelganz, s. 15. joulukuuta 1962) on kristillisen metalliyhtye Stryperin basisti.


title: Timothy Gaines

text: Gaines liittyi Stryperiin vuonna 1983 yhtyeen viimeisenä jäsenenä. Basson lisäksi Gaines soitti yhtyeessä koskettimia ja lauloi taustoja. Gaines soitti yhtyeen kaikilla kiertueilla aina vuoteen 2003 asti ja hänen kuvansa löytyy kaikista yhtyeen 1980–1990-lukujen albumeista, mutta todellisuudessa Gaines ei osallistunut Stryperin kahden menestyneimmän levyn, "To Hell with the Devilin" ja "In God We Trustin" levytyksiin musiikillisten erimielisyyksien takia. Gaines kuitenkin palasi yhtyeeseen molempia albumeita tukeville kiertueille. Vuonna 1990 ilmestyneellä levyllä "Against the Law" Gaines soittaa kaikissa muissa kappaleissa, paitsi Earth, Wind & Fire -coverissa "Shining Star", jossa bassoja soittaa Randy Jackson.


title: Timothy Gaines

text: Stryperin jälkeen Tim Gaines on soittanut useissa hankkeissa mukaan lukien hänen ja Stryper-kitaristi Oz Foxin omassa yhtyeessä Sindizzy, joka julkaisi vuonna 1998 albumin "He's Not Dead". Sindizzy jäi kuitenkin lyhyeksi hankkeeksi, kun Gaines ja Fox liittyivät takaisin Stryperiin yhtyeen comebackin vuoksi vuonna 2003. Samana vuonna Timothy Gaines soitti viimeisen konserttinsa Stryperissä Puerto Ricossa. Konsertti taltioitiin myös dvd:lle. Yhteisymmärryksessä yhtyeen muiden jäsenten kanssa Gaines erosi Stryperistä vuonna 2004. Hänen korvaajakseen tuli Tracy Ferrie. Gaines kuitenkin palasi yhtyeeseen vuonna 2009 ja soittaa Stryperin uusimmalla julkaisulla The Covering, joka sisältää cover-kappaleita.


title: Nimruzin maakunta

text: Nimruz on yksi Afganistanin 34 maakunnasta. Se sijaitsee maan lounaisosassa ja rajautuu Iraniin ja Pakistaniin. Maakunnassa on arviolta 167 900 asukasta (vuonna 2016) ja sen pinta-ala on 42 410 neliökilometriä. Se on siten pinta-alaltaan yksi maan suurimmista maakunnista.


title: Nimruzin maakunta

text: Nimruz on Afganistanin harvimmin asuttu maakunta, jonka asukkaista suurin osa on pataaneja, kun taas baluchit ovat vähemmistönä. Maakunnan pääkaupunki on Zaranj.


title: Tilastotieteilijä

text: Tilastotieteilijä työskentelee teoreettisen tai soveltavan tilastotieteen parissa. Tilastotieteilijän työ on luonnon ilmiöiden tai ihmisen toiminnan tuottamien havaintojen analysointia kvantitatiivisin menetelmin sekä näiden menetelmien kehittämistä.


title: Tilastotieteilijä

text: Tilastotieteiljä yhdistää työssään usein tilastotieteellistä osaamistaan muiden alojen tuntemukseen. Sovellusalueet ovat hyvin vaihtelevia. Yleisiä aloja ovat muun muassa lääketiede, luonnontieteet, yhteiskuntatieteet, tuotanto ja rahoitus.


title: Tilastotieteilijä

text: Tilastotieteilijän ammatti on tuhansia vuosia vanha. Heitä työskenteli muinaisessa Egyptissä väestönlaskennan ja karjan laskennan parissa. Nykyisin tyypillisiä tehtäviä ovat muun muassa aineiston analyysi ja mallinnus tai otannan suunnittelu ja kyselytutkimuksen analysointi.


title: Tilastotieteilijä

text: Tilastotiede on aineistojen analysointiin ja mallintamiseen perustuva tiede, jonka juuret ulottuvat aina 1500-luvulle saakka. Aatelisherrojen uhkapeliharrastuksesta kehittyi myöhemmin todennäköisyyslaskenta. 1600-luvulla keskiaikainen yhteiskuntajärjestyksen hajoaminen sekä Euroopan johtavien valtioiden talouksien kehittyminen rahataloudeksi vauhdittivat tilastotieteen kehitystä. Oleellinen kasvu tieteenalalla tapahtui 1800-luvulla, jolloin luonnontieteet sekä yhteiskunta- ja käyttäytymistieteet kiinnostuivat tilastollisista menetelmistä. Matemaattisen tilastotieteen kehittyminen katsotaan alkaneen 1900-luvulla. Myöhemmin teknisten apuvälineiden, laskimien ja erityisesti tietokoneiden kehittyminen mahdollistivat tilastollisten menetelmien yleistymisen.


title: Tilastotieteilijä

text: Suomessa tilastotieteilijäksi voi opiskella suorittamalla yliopistossa filosofian maisterin tai valtiotieteiden maisterin (Helsingin yliopisto) tutkinnon (300 opintopistettä) pääaineena tilastotiede. Tutkinnon suorittaminen kestää yleensä noin viisi vuotta. Ensin suoritetaan kolmessa vuodessa luonnontieteen kandidaatin tutkinto (180 op), minkä jälkeen kahdessa vuodessa filosofian maisterin tutkinto (120 op). Tilastotieteen opiskelua voi jatkaa maisterin tutkinnon jälkeen suorittamalla joko filosofian lisensiaatin tutkinnon tai väittelemällä filosofian tohtoriksi. Yliopistovirkoihin vaaditaan jatkokoulutuksen suorittaminen. Tohtorintutkinnon suorittaminen Suomessa kestää noin neljä vuotta.


title: Tilastotieteilijä

text: Suomessa tilastotiedettä voi opiskella seuraavissa yliopistoissa


title: Tilastotieteilijä

text: Tilastotieteen opinnot koostuvat pääaineen lisäksi matematiikan sivuaineopinnoista. Toisen sivuaineen voi halutessaan valita lähes miltä tahansa sovellusalalta. Suurin osa opetuksesta järjestetään tavallisesti suomeksi, mutta kurssikirjat ovat englanninkielisiä. Gradutyön voi kirjoittaa suomen kielellä.Tilastotieteilijän työtilanne on hyvä. Jo opiskeluaikana opiskelijan on mahdollista suorittaa palkallinen harjoittelu, joka hyväksiluetaan opintoihin. Tilastotieteen sovellusten monipuolisuus sekä tilastollisten menetelmien laaja käyttö takaavat valmistuneiden opiskelijoiden hyvän kysynnän työmarkkinoilla. Yliopistojen ja tutkimuslaitosten lisäksi tilastotieteilijöitä työllistyy runsaasti teollisuuteen ja erilaisiin asiantuntijatehtäviin. Tilastotieteilijöitä työskentelee mm. informaatioteknologian alalla, lääketeollisuudessa, julkisessa hallinnossa, tutkimuslaitoksissa, korkeakouluissa opetus- ja tutkimustehtävissä, vakuutuslaitoksissa, pankkialalla, teollisuudessa sekä eri alojen yksityisissä yrityksissä. Kuten muissakin kansainvälisesti harjoitettavissa tieteissä, tutkimustyö tehdään englanniksi ja julkaisut ovat englanninkielisiä. Tilastotieteilijöiden yleisiä ammattinimikkeitä ovat muun muassa tutkija, ylitarkastaja, yliaktuaari, analyytikko ja tilastotieteilijä.


title: Juha Fagerstedt

text: Juha Fagerstedt (s. 15. huhtikuuta 1983 Helsinki) on suomalainen entinen jääkiekkohyökkääjä. Kaudella 2002–2003 Fagerstedt oli mukana voittamassa A-nuorten SM-kultaa HIFK:n riveissä. Fagerstedt edusti Suomea vuoden 2003 nuorten MM-kisoissa. Kaudesta 2003–2004 lähtien Fagerstedt kuului HIFK:n edustusjoukkueen miehistöön. Fagerstedin pelaajaura päättyi kauden 2007–2008 jälkeen. Hän toimii nykyään HIFK:n A-nuorten apuvalmentajana.


title: To Hell with the Devil

text: To Hell with the Devil on yhdysvaltalaisen metalliyhtyeen Stryperin albumi, joka julkaistiin 1986. "Encyclopedia of Contemporary Christian Music" -kirjassa "To Hell with the Devil" on mainittu 88. sijalla 100 kaikkien aikojen parasta kristillistä albumia -listalla, ja kirja nimittää albumia kristillisen metallimusiikin merkittävimmäksi. Albumia on myyty yli 2 miljoonaa kappaletta, ja se oli ensimmäinen kristillinen pop- tai rockalbumi, joka sai platina-arvon. "To Hell with the Devil" on säilyttänyt asemansa kristillisen metallimusiikin eniten myytynä albumina. Albumi sai Grammy-ehdokkuuden. "To Hell with the Devilia" pidetään myös yhtenä glam metal -suuntauksen merkkiteoksista. Koko vuoden 1987 ajan kappaleiden "Free" ja "Honestly" musiikkivideot saivat 1. sijan Dial MTV:lla, öisin näytettävällä MTV-listalla kysytyimmistä videoista. Kappaleen "Calling on You" video sai myös 5. sijan ohjelmassa.


title: To Hell with the Devil

text: "To Hell with the Devil" -albumin ensimmäisessä, Uuden testamentin innoittamassa kansikuvassa neljä enkelin siivet saanutta miestä syöksevät kitara kädessä paholaista Helvettiin. Kansi kuitenkin sensuroitiin seuraavia painoksia varten maltillisemmaksi.


title: To Hell with the Devil

text: Levyltä julkaistiin neljä musiikkivideota, joista 1980-luvun suosituimpiin heavy-balladeihin kuuluva "Honestly" nousi korkeimmalle listoilla. Sekä "Honestly", että rokkaavampi "Calling on You" olivat ajallaan Music Televisionin toivotuimpana videona. Myös konsertin yhteydessä kuvattu "Free" sai paljon huomiota MTV:llä ja radiosoitossa. Neljäs video tehtiin kappaleesta "All of Me", joka on laulaja Michael Sweetin vaimolleen kirjoittama rakkausballadi. Albumin kappaleista "To Hell with the Devil", "More than a Man", "The Way" ja "Sing-along Song" ovat muodostuneet listahittien ohella kappaleiksi, jotka kuuluvat vielä tänäkin päivänä bändin konserttien esityslistoille. Erityisesti kappaleet "The Way", "To Hell with the Devil" ja "More than a Man" ovat kappaleita, joissa Stryperin kristillinen sanoma ei jää epäselväksi.


title: To Hell with the Devil

text: "Pedon meteli: Heavy metallin vanha ja uusi testamentti" - kirjassaan Ian Christe mainitsee "To Hell with the Devilin" kolmentoista tärkeimmän glam metal -albumin listalla. Vuonna 2010 HM-lehti sijoitti "To Hell with the Devilin" kolmannelle sijalle 100 kaikkien aikojen parasta kristillistä rockalbumia -listallaan perusteenaan, että "kun tämä albumi julkaistiin, se sai multi-platina-arvon, täten ikuisesti nostaen sen rimaa, mihin kristillinen raskas musiikki kykenee." Elokuussa 2010 Heaven's Metal -fanzinessa albumi sijoitettiin kuudenneksi 100 kaikkien aikojen parasta kristillistä metallialbumia -listalla.


title: To Hell with the Devil

text: Kappaleet kirjoittanut Michael Sweet, paitsi missä merkitty


title: Maria Veitola

text: Maria Aleksandra Veitola (s. 26. helmikuuta 1973 Eno) on suomalainen radio- ja televisiotoimittaja, käsikirjoittaja sekä talk show -emäntä. Hän toimi uuden Radio Helsingin päätoimittajana syyskuusta 2013 kesään 2016 ja palasi sen sisältöjohtajaksi marraskuussa 2016.


title: Maria Veitola

text: Veitolan toimittajan ura alkoi radion puolella, Radio Cityssä vuonna 1994. Hän aloitti Radio Helsingin lähetykset vuonna 2000. Sittemmin hän on vetänyt Radio Helsingissä muun muassa "Faniklubia", "Menokonetta" ja "Helsingin henkeä".


title: Maria Veitola

text: Televisiossa Veitola emännöi vuosina 2006–2007 talk show -tyyppistä "Maria, Maria" -ohjelmaa TV2:lla. Lisäksi hän on juontanut ja käsikirjoittanut "Ilmaista lounasta" TVTV:llä vuonna 2001, "Touhutippaa" Subtv:llä vuonna 2002, "Voice Out!"- ja "Pop Klubi" -ohjelmia TV2:lla vuonna 2005 sekä "Tukijoukkoa" MTV3:lla keväällä 2008. Vuonna 2009 Veitola juonsi Venla-gaalan suoran lähetyksen Nelosella. Veitola juonsi Nelosella suorana lähetettyä keskusteluohjelmaa "Maria!" vuosina 2008–2011.


title: Maria Veitola

text:
Veitola on tehnyt YLE:lle musiikkidokumentteja muun muassa Jukka Pojasta, Paula Koivuniemestä ja PMMP:stä.
Joulukuussa 2010 TV2 esitti Veitolan toimittaman ja ohjaaman "Silminnäkijä"-dokumentin "Tunnustus ja Katumus".


title: Maria Veitola

text: Veitola on käsikirjoittanut "Idolsia" ja "Diiliä". Hän on kirjoittanut myös seurapiirikolumneja nimellä Bianca Poni sekä musiikkikolumneja "Imageen" ja "Helsingin Sanomien" "Nyt"-liitteeseen. Hän on "Trendi"-lehden vakituinen kolumnisti. Veitola on kirjoittanut myös Arno Kotron toimittamaan kirjaan "10 kirjettä ylioppilaalle" (WSOY, 2012).


title: Maria Veitola

text: Maria Veitola on valittu vuosina 2008 ja 2009 Vuoden TV-Persoonaksi ja vuonna 2014 Vuoden ohjelmapäälliköksi musiikkialan ammattilaisten "Musiikki & Media" -tapahtumassa. Vuonna 2009 hänet palkittiin Vuoden pukeutujana "Elle"-lehden "Elle Style Awards" -gaalassa.


title: Maria Veitola

text: Helmikuussa 2016 alkoi televisiossa MTV3:llä "Enbuske, Veitola & Salminen" -niminen talk show, joka lähetetään torstai-iltaisin kerran viikossa. Ohjelmassa ovat juontajina Veitolan lisäksi Roope Salminen ja Tuomas Enbuske.


title: Maria Veitola

text: Veitola asuu Helsingissä Punavuoressa, miehensä ja heidän Taisto-nimisen poikansa kanssa.


title: Maria Veitola

text: Veitolasta ilmestyi huhtikuussa 2018 Johnny Knigan kustantama 352-sivuinen "Veitola"-niminen omaelämäkertakirja, EAN: 9789510431061. Kirjassa Veitolan paljastettiin juhlineen paljon nuorena ja käyttäneen huumausaineita.


title: Carl Loewe

text: Johann Carl Gottfried Loewe (30. marraskuuta 1796 Löbejün – 20. huhtikuuta 1869 Kiel) oli saksalainen säveltäjä. Hänet tunnetaan parhaiten balladeistaan, joita hän sävelsi noin 400. Loewellä oli myös tapana itse esittää laulujaan.


title: Irving

text: Irving voi tarkoittaa ainakin seuraavia asioita:


title: Salzburgin lentoasema

text: Salzburgin lentoasema tai W. A. Mozartin lentoasema on Itävallan toiseksi suurin lentoasema Wienin lentoaseman jälkeen. Se sijaitsee 4 kilometriä Salzburgin keskustasta ja 2 kilometriä Saksan vastaiselta rajalta. Lentoasema otettiin käyttöön vuonna 1926.


title: Salzburgin lentoasema

text: Talvikausina Salzburgin lentoasema palvelee lukuisia turisteja. Tärkeimpiä Salzburgiin liikennöiviä lentoyhtiöitä ovat Austrian Arrows/Austrian Airlines, British Airways ja Ryanair.


title: Salzburgin lentoasema

text: Salzburgin lentoasema on Euroopan alueellisten lentoyhtiöiden liiton jäsen ja edustettuna tämän johtokunnassa.


title: Jerevanin metro

text: Jerevanin metro () on Armenian pääkaupunkia Jerevania palveleva metrojärjestelmä. Se avattiin vuonna 1981. Metroverkon pituus oli aluksi 7,6 kilometriä ja nykyisin yli 12,1 kilometriä. Vuonna 2012 metroa käytti yli 14,9 miljoonaa matkustajaa. Metroasemia on tällä hetkellä kymmenen. Kuten muissa entisen Neuvostoliiton metroverkostoissa, asemat on louhittu hyvin syvälle maahan ja niissä on koristeellisia piirteitä.


title: Perunannostokone

text: Perunannostokone on maatyökone, jota käytetään perunasadon korjaamiseen pellolta.


title: Perunannostokone

text: Perunaa on nostettu osittain koneellisesti jo hevosvetoisten maatalouskoneiden yleistymisestä lähtien viimeistään 1900-luvun alkupuolella siten, että ensin hevosvetoisella ja myöhemmin traktorivetoisella perunannostokoneella on avattu vako, josta mukulat on noukittu käsin.


title: Perunannostokone

text: Ensimmäiset koneet olivat hevosen ja myöhemmin traktorin perässä vedettäviä laitteita, joissa akselisto pyöritti kulkusuuntaan nähden poikittain talikkoratasta, johon oli asennettu kaarevia piikkejä riveihin. Tällainnen laite toimii parhaiten hiekkamaassa tai löyhässä multamaassa.


title: Perunannostokone

text: Tilakoon suureneminen ja tehokkuuden lisääminen johti sittemmin siihen, että kehitettin nykyaikaiset perunannostokoneet, jotka myös keräävät perunat samalla kun ne nostetaan, eikä niitä enää tarvitse poimia käsin.


title: Perunannostokone

text: Pieniltä perunamailta voidaan nostaa perunat perunakuokalla.


title: Alesis

text: Alesis on elektronisia musiikki-instrumentteja valmistava yhdysvaltalainen yritys, jonka omistaa Numark. Sen pääkonttori sijaitsee Cumberlandissa Rhode Islandissa.